Lima ADUN UMNO kekal sokong Hajiji, tak ikut Bung Moktar

Walaupun UMNO-Barisan Nasional (BN) Sabah menarik sokongan terhadap kerajaan negeri diterajui Gabungan Rakyat Sabah (GRS), namun lima wakilnya enggan mengikut ketetapan yang dibuat Datuk Seri Bung Moktar Radin.

Lima Ahli Dewan Undangan Negeri (ADUN) UMNO tersebut kekal menyokong Ketua Menteri Sabah, Datuk Seri Hajiji Noor dan tidak patuh dengan arahan Pengerusi UMNO Sabah tersebut yang memulakan langkah untuk menggulingkan kerajaan GRS.

ADUN terbabit ialah Datuk Ir Shahelmey Yahya (Tanjung Keramat), Datuk Dr Yusof Yacob (Sindumin), Datuk Jasnih Daya (Pantai Dalit), Datuk Mohd Arsad Bistari (Tempasuk) dan Datuk James Ratib (Sugut).

Malah, kelim-lima ADUN tersebut juga sedia berdepan sebarang tindakan termasuk dipecat dari parti itu.

Semalam, Shahelmey yang juga Menteri Pembangunan Masyarakat dan Kesejahteraan Rakyat Sabah, berkata mereka sudah menghantar akuan bersumpah (SD) menyatakan sokongan Hajiji.

Beliau menegaskan tidak akan menarik balik SD dan sokongan yang diberi kepada Hajiji walaupun ada desakan daripada UMNO kerana kekal dengan pendirian tidak bersetuju menukar kerajaan negeri pada masa ini.

“Sokongan saya kepada Ketua Menteri, Datuk Seri Hajiji Noor tidak berubah sebab tiada alasan untuk kita mengubah kerajaan negeri yang ada sekarang.

“Saya juga tidak mengubah pendirian terhadap parti dan saya masih ahli UMNO dan kalau ada tindakan terhadap saya, saya serahkan kepada parti,” katanya dipetik laporan media.

Sebelum ini, Jasnih yang juga Pembantu Menteri Kewangan negeri, turut menyatakan kesediaan dipecat daripada parti berikutan keputusannya kekal menyokong Hajiji sebagai Ketua Menteri.

Beliau mengakui ada diminta menandatangani SD untuk mengubah kerajaan sekarang kepada kerajaan gabungan BN dan Parti Warisan (Warisan) dengan Bung Moktar dilantik sebagai Ketua Menteri baharu.

“Saya mengambil keputusan tidak menyokong perubahan kerajaan kerana beberapa faktor yang diambil kira dari sudut profesional dan peribadi.

“Saya akan terus menyokong kerajaan di bawah kepemimpinan Hajiji selagi saya bergelar ADUN Pantai Dalit.

“Saya faham risiko tindakan saya ini dan bersedia serta terbuka untuk menerima hukuman atau dipecat daripada UMNO,” katanya.

Menerusi kenyataan bersama kelima-lima ADUN terbabit sebelum ini, mereka menekankan mahu kestabilan politik di Sabah dikekalkan dan menolak sebarang percubaan atau tindakan mana-mana pihak yang ingin menimbulkan kekacauan dan keresahan rakyat.

Sebelum ini, Bung Moktar yang juga Timbalan Ketua Menteri, dilaporkan berkata, lima ADUN terbabit bakal dikenakan tindakan disiplin jika tidak mematuhi keputusan parti yang dipersetujui sebulat suara.

Jumaat lalu, Bung Moktar mengumumkan keputusan BN dan UMNO Sabah menarik balik sokongan kepada kerajaan negeri yang ditubuhkan bersama Gabungan Rakyat Sabah (GRS) selepas Pilihan Raya Negeri Ke-16 (PRN16) pada September 2020.

Tindakan itu, katanya, selepas hilang kepercayaan terhadap Hajiji sebagai Ketua Menteri yang didakwa melanggar perjanjian dengan BN sebelum ini, termasuk memecat Pengarah Pilihan Raya BN Sabah, Datuk Seri Salleh Said Keruak sebagai Pengerusi Qhazanah Sabah Bhd (QSB).


Siapakah sekutu baharu UMNO, calon PM pilihan Zahid?

Semalam Presiden UMNO, Datuk Seri Ahmad Zahid Hamidi yang dianggap sudah tidak sabar lagi menanti sidang Dewan Rakyat pada September mengesahkan menghantar dua warkah kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berhubung isu penarikan sokongan kepada Perdana Menteri, bertarikh 30 Julai dan 4 Ogos 2021.

Dalam warkah tersebut, Ahmad Zahid juga selaku Pengerusi Barisan Nasional (BN) turut menyertakan 14 nama ahli Parlimen daripada BN berserta surat akuan mereka.

Semalam juga kesemua 105 ahli Parlimen daripada Pejuang, DAP, PKR, Warisan, Parti Sarawak Bersatu, MUDA, Amanah dan Maslee Malik (Bebas) menghantar surat kepada Seri Paduka, maka mengikut dakwaan mereka ia bermakna jumlah ahli Parlimen tidak sokong Perdana Menteri sudah mencecah kepada 118 orang.

Berdasarkan perkembangan itu rasanya Ahmad Zahid sudah mendapat ‘kekuatan’ untuk bersikap telus dan terbuka untuk mendedahkan dengan siapakah UMNO akan bersekutu bagi menubuhkan kerajaan jika misi beliau menumbangkan Muhyiddin di Parlimen melalui undi percaya berhasil dan siapakah calon Perdana Menteri idaman beliau.

Ahmad Zahid tidak boleh berselindung di sebalik strategi kerana ia bukan soal hala tuju politik beliau secara peribadi tetapi ia melibatkan perjuangan sebuah parti induk orang Melayu. Kenapa takut untuk berterus-terang dengan siapa UMNO atau BN yang mempunyai 42 ahli Parlimen mahu bergabung dan siapa bakal menjadi Perdana Menteri mereka?

Ahli-ahli UMNO ‘blur’ mereka tidak tahu arah tuju parti. Ada macam-macam pemimpin dalam parti tu…ada yang jadi ‘batu api’, ada yang dok khayal pasal ‘kerajaan interim’ tak habis-habis dan ada yang cadang ‘kerajaan peperangan’ – pening ahli-ahli UMNO.

Sebagai seorang Presiden parti, Ahmad Zahid perlu ada keberanian berhadapan dengan apa juga reaksi pemimpin atau ahli UMNO terhadap hala tuju parti itu seterusnya jika berjaya menyingkirkan Muhyiddin dan menumbangkan Kerajaan Perikatan Nasional (PN).

Apakah beliau mahu mengamalkan sikap ‘tak apa jatuhkan dulu Muhyiddin, lepas tu kita fikir apa nak buat’ – kalau itulah yang ada dalam fikiran Ahli Parlimen Bagan Datuk – ia sekaligus membuktikan beliau tidak layak memimpin UMNO.

UMNO bukanlah parti picisan tetapi sebuah parti yang cukup besar. UMNO harus mempunyai hala tuju yang jelas, bukan boleh dilayan ibarat bangun pagi baru fikir nak sarapan apa!

Kalau Ahmad Zahid berhasrat membawa UMNO bergabung dengan parti ‘cikgunya’, silakan sahaja…tetapi pastikan ia mendapat restu daripada seluruh pemimpin dan ahli UMNO. Tindakan Majlis Kerja Tertinggi (MKT) membuat keputusan menarik sokongan kepada Muhyiddin sebagai Perdana Menteri dan Kerajaan PN sudah cukup membuat UMNO berantakan.

Tak kanlah Ahmad Zahid mahu terus membiarkan parti itu berpecah belah hanya kerana agenda politik beliau? Kalau beliau kata apa yang dilakukan adalah kehendak akar umbi maka beliau harus berani memberitahu mereka dengan siapa UMNO akan bergabung bagi menubuhkan kerajaan.

Di sebelah pembangkang khususnya PKR, pemimpin mereka sudah tidak sembunyi-sembunyi lagi bercakap kemungkinan bekerjasama dengan UMNO. Adakah ia memberi isyarat ada sesuatu yang berlaku tanpa pengetahuan pemimpin dan ahli UMNO?

Kalau Ahmad Zahid yakin beliau berjuang atas nama kebenaran dan percaya akan mendapat sokongan pemimpin dan ahli UMNO maka maklumkan kepada mereka. Keputusan MKT menarik sokongan kepada Muhyiddin dan Kerajaan PN bukan isu kecil.

Sebaliknya ia akan membawa kepada kejatuhan kerajaan Melayu Islam dan akan membuka laluan kepada Pakatan Harapan (PH) kembali memerintah dengan Datuk Seri Anwar Ibrahim berpeluang dilantik sebagai Perdana Menteri.

Kalau Ahmad Zahid mahu berpakat dengan Anwar jangan sembunyi-sembunyi lagi, pemimpin dan ahli UMNO perlu tahu, cukuplah sekali mereka keliru apabila tular surat Ahmad Zahid menyokong Anwar sebagai Perdana Menteri dan rakaman audio perbualan Ahmad Zahid dengan ‘cikgunya’ itu.

Sedangkan di Dewan Merdeka bergegar Ahmad Zahid bercakap, ‘No Anwar,No DAP,No Bersatu’ – tapi di belakang lain pulak yang dibuat…Itupun sehingga ke hari ini Ahmad Zahid tidak mengaku secara terbuka kepada mereka.

Jika Ahmad Zahid mahu misinya menumbangkan Muhyiddin dan Kerajaan PN direstui oleh ahli-ahli UMNO maka berterus teranglah. Kenapa susah sangat? Adakah Ahmad Zahid sekadar mahu menjatuhkan Muhyiddin dan Kerajaan PN tetapi tidak peduli apa yang berlaku selepas itu? Itu boleh dianggap ‘kegilaan melampau’!

Di peringkat akar umbi mereka semakin tidak faham dengan ‘strategi yang tidak nampak strategi’ oleh Ahmad Zahid. Mereka keliru bila Ahmad Zahid mahu menjatuhkan Kerajaan PN ketika negara sedang diserang pandemik Covid-19. Apatah lagi empat menteri UMNO memainkan peranan dalam ‘peperangan’ berkenaan.

Ahmad Zahid tidak boleh bersandiwara apatah lagi bersikap hipokrit dalam soal kerjasama baharu itu. Kecualilah Ahmad Zahid dengan kerjasama sekutunya dalam MKT sudah membuat keputusan bahawa UMNO akan menjadi blok bebas yang menyokong kerajaan dan akan berjuang sendiri dalam PRU-15 asalkan impian menjatuhkan Muhyiddin dan Kerajaan PN terlaksana.

Apapun UMNO bukan hak Ahmad Zahid atau mana-mana pemimpin, UMNO bukan platform untuk agenda politik peribadi apatah lagi menjadi alat untuk ‘melepaskan tengkuk’ sesiapa, tetapi UMNO adalah parti perjuangan kepada orang Melayu.

Oleh itu hala tujunya mestilah jelas dan hala tuju itu bergantung kepada Presiden parti. Kalau beliau pun dok main rahsia-rahsia dengan alasan strategi…percaya parti tu menuju ke ‘pusara’ politik.

Zulkiflee Bakar

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Bayaran GKP 2.0 kepada pengusaha PKS disalur bermula hari ini

Lebih sejuta peniaga perusahan kecil dan sederhana (PKS) akan menerima bayaran Geran Khas Prihatin atau GKP 4.0 Fasa 2 yang mula disalurkan hari ini.

Perkara itu diumumkan Menteri Kewangan, Datuk Seri Tengku Zafrul Tengku Abdul Aziz yang berkata, bayaran Fasa 2 itu melibatkan implikasi kewangan kepada kerajaan sebanyak RM500 juta.

Beliau berkata, secara keseluruhan, jumlah peruntukan yang telah dan akan disalurkan kepada lebih sejuta juta PKS mikro di bawah GKP sejak Covid-19 melanda negara adalah sebanyak RM6.08 bilion.

“Melalui Bajet 2022, kerajaan terus kekal memberikan sokongan kepada PKS Mikro di seluruh negara. PKS Mikro boleh melihat manfaat yang sesuai untuk perniagaan mereka di portal Bajet 2022: https://budget.mof.gov.my/manfaat/,” katanya menerusi hantaran di Facebook, hari ini.

Katanya, beliau akui teruja dengan cara PKS Mikro memanfaatkan GKP yang diberikan kerajaan sejak awal pandemik.

Tengku Zafrul berkata, selepas Majlis Perasmian Pas Keluarga Malaysia oleh Perdana Menteri Datuk Seri Ismail Sabri Yaakob di KL Sentral semalam, beliau sempat meninjau aktiviti perniagaan di hab pengangkutan awam itu.

“Saya mengambil peluang bertemu dengan penerima GKP yang berniaga sekitar KL Sentral dan sempat beramah mesra dan mendengar perkongsian daripada Puan Mazlin. Teruja saya mendengar cerita Puan Mazlin mengenai cara beliau memanfaatkan GKP 1.0 yang pertama diberikan oleh kerajaan.

“GKP 1.0 menjadi titik tolak beliau untuk mula berniaga kopi selain perniagaan baju. Kini beliau telah mengembangkan perniagaan dengan membuka dua lagi cawangan di stesen yang lain,” katanya.

Katanya, beliau berharap peniaga kecil seperti Puan Mazlin akan terus memanfaatkan bantuan yang disalurkan kerajaan seperti GKP ini.


Al-Qassam atur kedudukan, Israel hantar tentera ke sempadan Gaza

Rejim Zionis Israel bakal mengakhiri pertempuran dengan pejuang Palestin di Semenanjung Gaza secepat mungkin – alasan diberikan ialah ancaman pertembungan pendatang Yahudi dan warga Israel berbangsa Arab di dalam negara yang sudah tidak terkawal.

Akhbar Israel, Haarets melaporkan rejim itu juga mungkin mengubah pendirian untuk menerima gencatan senjata dengan Pergerakan Perjuangan Islam Palestin (Hamas), namun tetap membuat persediaan untuk melancarkan serangan besar-besaran.

Haarets juga melaporkan sementara menunggu arahan, tentera rejim sedang bersiap untuk meningkatkan serangan di Semenanjung Gaza sebelum menghentikannya.

Awal hari ini waktu Timur Tengah, Briged Izzuddin Al-Qassam (Al-Qassam), sayap tentera Hamas, mencabar rejim Israel menggerakkan seluruh tentera Zionis dan menyerang Palestin jika ingin melihat kehancuran lebih besar di kalangan askar rejim itu.

Jurucakap Briged Al-Qassam, Abu Ubaidah yang menyifatkan serangan balas pejuang Palestin ke atas rejim Israel lebih mudah daripada mereka minum air, turut memaklumkan pejuang Al-Qassam sudah membuat persediaan untuk bertempur.

“Dalam perbincangan antara pegawai pertahanan tertinggi Israel baru-baru ini, mereka menilai keganasan di kawasan Lod, Bat Yam, Acre dan bandar-bandar lain di dalam negara lebih menimbulkan ancaman keselamatan yang tidak kurang hebatnya daripada pertempuran di Semenanjung Gaza.

“Setakat ini, Israel menolak beberapa tawaran gencatan senjata, tetapi sumber mengatakan bahawa keganasan di dalam Israel sendiri mungkin memaksa rejim itu untuk mempertimbangkan semula tawaran berkenaan,” lapor Haarets yang memetik sumber.

Pendirian itu dijangka berubah susulan ketegangan di jalanan membabitkan pendatang haram Yahudi dan warga Israel berbangsa Arab berlaku setiap hari, dengan rumah ibadat diserang dan pergaduhan tercetus di tengah-tengah komuniti.

Akhbar itu memetik pegawai pertahanan rejim Zionis Israel sebagai mendakwa infrastruktur ketenteraan dan politik Hamas telah menerima tamparan hebat sejak pertempuran bermula awal minggu ini.

Bagaimanapun, akhbar itu menyatakan rejim Israel telah menggerakkan pasukan tentera daratnya ke sempadan Semenanjung Gaza, sekali gus menimbulkan kebimbangan antarabangsa kemungkinan berlaku pertempuran sengit kerana pada masa sama pejuang Palestin turut membuat persediaan besar-besaran.

Susulan itu, Washington menghantar utusan khasnya, Hady Amr ke Tel Aviv bagi menghentikan pertempuran kedua-dua pihak, sementara Pertubuhan Kerjasama Islam (OIC) pula akan mengadakan mesyuarat tergempar Ahad ini.

Mesyuarat membabitkan Menteri-Menteri Luar OIC itu akan membincangkan mengenai serangan berterusan rejim Israel ke atas wilayah Palestin sejak Isnin lalu.

Presiden Israel, Reuven Rivlin pula menggesa pertempuran itu dihentikan.

“Kita sedang terancam dengan serangan roket yangdilancarkan ke atas warganegara dan jalan kita, dan kita sibuk dengan perang saudara yang tidak masuk akal di antara kita,” katanya.


PRU segera tak sesuai lagi walaupun UMNO boleh menang besar: Mahdzir

Walaupun keputusan Pilihan Raya Negeri (PRN) Melaka menampakkan keputusan yang memberangsangkan tetapi ia bukan alasan untuk mempercepatkan pilihan raya umum (PRU) diadakan, kata Datuk Seri Mahdzir Khalid.

Naib Presiden UMNO itu menyifatkan ketika ini bukan masa sesuai untuk kerajaan membubarkan Parlimen bagi memberi laluan kepada PRU-15, malah pandangan semua pihak perlu diambilkira terlebih dahulu dan bukan hanya pandangan pemimpin UMNO sahaja.

“Kita tidak boleh hanya mengambil kira pandangan pemimpin parti UMNO sahaja tetapi perlu dengan pendapatan semua pihak termasuk rakyat di akar umbi kerana mereka yang nak keluar mengundi.

“Pada ketika ini rakyat mahu melihat sejauh mana kesungguhan kerajaan mahu melandaikan lagi penularan wabak Covid-19 dan yang kedua ialah dari segi pemulihan ekonomi negara,” katanya dipetik laporan media.

Beliau yang juga Menteri Pembangunan Luar Bandar merasmikan sambutan Hari Inovasi dan Pelancaran Pelan Strategik Pendigitalan KPLB di Putrajaya.

Mahdzir berkata demikian ketika ditanya sama ada beliau bersetuju atau tidak dengan tindakan beberapa pemimpin politik termasuk Timbalan Presiden UMNO, Datuk Seri Mohamad Hasan yang mendesak kerajaan segera melaksanakan PRU-15 berikutan kemenangan besar dicapai Barisan Nasional (BN) dalam Pilihan Raya Negeri (PRN) Melaka, pada Sabtu lalu.

Pada PRN Melaka lalu, BN berjaya menang dua pertiga selepas menguasai 21 daripada 28 kerusi Dewan Undangan Negeri (DUN) dipertandingkan, manakala Pakatan Harapan (PH) menang lima kerusi manakala Perikatan Nasional (PN) hanya dua.

Mengulas lanjut, Mahdzir berkata, tindakan berkenaan perlu kerana ramai dalam kalangan penduduk Malaysia termasuk pekerja serta perusahaan kecil dan sederhana masih terkesan dan sedang dalam proses pemulihan selepas hampir dua tahun negara dilanda pandemik Covid-19.

“Mereka baru hendak memulakan kehidupan. Apabila pandemik Covid-19 ini semakin pulih rakyat mahu kembali bekerja dan mencari rezeki.

“Ramai PKS mahu kembali berniaga semula selepas mendapat pelbagai bantuan kewangan daripada kerajaan termasuk dari Mara, Risda, Felcra dan KPLB sendiri sehingga masalah pendemik pulih,” katanya.

Bagaimanapun, Mahdzir berkata, beliau bersetuju jika kerajaan mahu mengadakan PRU-15 selepas keadaan ekonomi semakin pulih dan rakyat boleh menjalani kehidupan seperti biasa.


Kesatuan Afrika gantung keahlian Sudan

Kesatuan Afrika semalam bertindak menarik balik keahlian Sudan dan melarang negara itu dari menyertai semua aktiviti yang diadakan oleh kesatuan.

Keputusan tersebut akan berkuat kuasa sehingga kerajaan peralihan negara itu dikembalikan semula.

Kerajaan peralihan itu dibentuk lebih dua tahun lalu selepas penyingkiran bekas Presidennya, Omar Al-Bashir.

Menurut satu kenyataan, Majlis Politik, Keamanan dan Keselamatan Afrika (PAPS) hasil gabungan pegawai awam dan tentera menyeru supaya kerajaan peralihan dikembalikan semula.

Dengan menyambut baik pembebasan Perdana Menteri Sudan, Abdalla Hamdok, pihak PAPS turut menggesa supaya sayap tentera yang diketuai Jeneral Abdel Fattah Al-Burhan itu agar membebaskan anggota kabinet dan pegawai awam lain yang ditahan.

Isnin lalu, tentera Sudan sudah mengumumkan darurat serta membubarkan majlis kedaulatan dan kerajaan peralihan, selepas beberapa jam Hamdok dan beberapa menteri lain di tahan.

Susulan daripada pengambilalihan itu, Pertubuhan Bangsa-Bangsa Bersatu (PBB) dan semua negara lain turut menggesa supaya kerajaan peralihan Sudan dikembalikan sebelum pilihan raya umum diadakan.

Apabila rampasan kuasa tentera gagal pada bulan lalu, ketegangan dan pergaduhan sudah meletus di antara pihak tentera dan pentadbiran awam di negara itu.

Sebelum pengambilalihan itu, Sudan sebelum ini ditadbir oleh majlis berdaulat yang menggabungkan pihak tentera dan pegawai awam, sebelum pilihan raya dijadualkan akan diadakan pada tahun 2023.


Bajet 2023: Kementerian Kewangan komited sokong sektor peranti perubatan

Kementerian Kewangan (MoF) komited untuk terus memberi sokongan kepada sektor peranti perubatan sebagai salah satu sektor pertumbuhan utama dalam pembentangan Bajet 2023 pada 7 Oktober.

Menteri Kewangan Datuk Seri Tengku Zafrul Abdul Aziz berkata sumbangan sektor peranti perubatan termasuk mewujudkan 39,000 peluang pekerjaan dari 2017 hingga 2021 dan menyumbang RM41.3 bilion dalam eksport pada 2021, lapor Bernama.

“Daripada 30 pemain industri peranti perubatan terbesar di dunia, 10 beroperasi di Malaysia termasuk di Pulau Pinang. Pada 2021, sebanyak RM7.7 bilion jumlah pelaburan telah ditarik oleh sektor ini merangkumi beberapa syarikat yang telah beroperasi di Bayan Lepas selama 50 tahun, dan syarikat yang sedang dalam proses membina kilang baharu di Batu Kawan, Pulau Pinang.

“Kejayaan syarikat peranti perubatan yang berjaya menembusi pasaran antarabangsa dan menyumbang kepada pertumbuhan ekonomi negara tidak perlu diragukan lagi,” katanya dalam kenyataan di sini, pada Selasa.

Beliau berkata baru-baru ini, beliau telah mengadakan sesi jelajah Bajet 2023 ke Pulau Pinang untuk melengkapkan jelajah ke semua negeri dan telah mempengerusikan sesi dialog bersama lebih 20 peserta industri peranti perubatan bersama Ketua Menteri Pulau Pinang, Chow Kon Yeow.

Sesi libat urus dengan beberapa syarikat pemula niaga teknologi pertumbuhan tinggi turut diadakan, katanya.

Tengku Zafrul berkata usaha ini selaras dengan penubuhan Kertas Konsultasi Awam terkini mengenai Bajet 2023 bertajuk ‘Dasar Penggunaan Barangan, Perkhidmatan dan Teknologi Hasil Penyelidikan Dan Pembangunan (R&D) Tempatan Dalam Perolehan Kerajaan’.

Ia bertujuan melindungi dan membangunkan keupayaan syarikat teknologi tempatan melalui penambahbaikan ekosistem pemindahan teknologi, pengkomersialan dan pemasaran hasil R&D tempatan, katanya.

Selain itu, beliau berkata satu dialog juga telah diadakan dengan pengasas dan pihak pengurusan The Habitat di Bukit Bendera bagi mendapatkan status terkini program UNESCO Man & the Biosphere Reserve, antara penerima peruntukan di bawah Bajet 2022.

“Menerusi peruntukan tersebut, ia telah berjaya menambah baik usaha untuk menerapkan konsep ekonomi kitaran sebagai asas kepada pembangunan ekopelancongan lestari di Malaysia,” katanya.

Beliau berkata sokongan kepada industri ekopelancongan adalah strategi serampang dua mata untuk memelihara khazanah alam semula jadi negara dan pada masa sama menyasarkan pelancong bernilai tinggi.


Senarai calon PN Kelantan: Ketua Armada di Machang

Perikatan Nasional (PN) Kelantan memilih Ketua Armada Bersatu Malaysia Wan Ahmad Fayhsal Wan Ahmad Kamal bertanding di kerusi Parlimen Machang dalam Pilihan Raya Umum Ke-15 (PRU-15), pada 19 November ini.

Beliau akan berdepan penyandang Datuk Ahmad Jazlan Yaakub daripada Barisan Nasional (BN) yang menang pada PRU-14 dengan hanya 2,824 majoriti apabila memperoleh 26,076 undi mengalahkan calon PAS (23,252 undi), dan calon PKR (5,695 undi).

Sementara itu, penyandang kerusi Parlimen Bachok Nik Mohamad Abduh Nik Aziz digugurkan daripada terus mempertahankan kerusi itu.

Beliau digantikan calon muka baharu iaitu Setiausaha Politik kepada Presiden PAS, Mohd Syahir Che Sulaiman, umum Pengerusi PN Kelantan Datuk Ahmad Yakob, malam ini (2 November 2022)..

Selain itu, Ahmad yang juga Menteri Besar Kelantan mengumumkan Ahli Dewan Undangan Negeri (ADUN) Demit, Mumtaz Md Nawi menggantikan tempat Datuk Che Abdullah Md Nawi di kerusi Parlimen Tumpat.

PN Kelantan juga mempertaruhkan seorang lagi muka baharu, Zahari Kechik yang menggantikan Menteri di Jabatan Perdana Menteri (Ekonomi), Datuk Mustapa Mohamed di Parlimen Jeli.

Mustapa sebelum ini mengumumkan tidak mempertahankan kerusi Parlimen itu atas faktor kesihatan.

Senarai calon PN Kelantan (klik)


Tanah runtuh: Lapan mangsa maut, 60 ditemukan selamat

Agensi Pengurusan Bencana Negara (NADMA) mengesahkan 92 mangsa tanah runtuh di tapak perkhemahan Father’s Organic Farm di Jalan Genting-Batang Kali, dekat Kuala Kubu Bharu, telah ditemukan.

NADMA dalam satu kenyataan yang memetik sumber Jawatankuasa Pengurusan Bencana Daerah (JPBD) Hulu Selangor memaklumkan sehingga jam 9.15 pagi ini (16 Disember 2022) seramai 53 mangsa ditemukan selamat; tujuh cedera dan lapan disahkan meninggal dunia.

“Pagi ini satu kejadian tanah runtuh telah dilaporkan di Fathers Organic FARM, Batang Kali, Kuala Selangor. Kejadian tanah runtuh tersebut berlaku setinggi 30 meter dengan anggaran keluasan satu ekar.

“Pelbagai Agensi telah berada dilokasi termasuk bantuan dari Bomba, PDRM, PASPA IPPA, PDPA Wilayah Persekutuan Kuala Lumpur dan PDPA Gombak.

“Setakat jam 9.15 pagi, seramai 92 orang mangsa telah ditemui. Hasil siasatan mendapati 53 mangsa yang ditemui selamat, 7 mangsa cedera dan 8 mangsa disahkan meninggal dunia,” kata NADMA.

Terdahulu, Jabatan Bomba dan Penyelamat Malaysia (JBPM) berkata pihaknya menerima panggilan kecemasan jam 2.24 pagi tadi yang memaklumkan berlaku kejadian tanah runtuh di Father Organic Farm.

“Pasukan Bomba daripada BBP Kuala Kubu Bharu, BBP Rawang dan BBP Genting Highlands mula tiba di lokasi pada jam 3.04 pagi.

“Dilaporkan, kejadian tersebut telah berlaku di tepi jalan berhampiran Father Organic Farm dan telah menghempap tapak perkhemahan yang berada berdekatan dengan jalan tersebut.

Sehingga kini operasi operasi mencari dan menyelamat masih diteruskan.


Varian Delta Plus Covid-19 mula tersebar di Indonesia

Pihak berkuasa perubatan Indonesia mengesan tiga kes baharu jangkitan Covid-19 disebabkan varian Delta Plus atau AY1, sekali gus mencetuskan kebimbangan kakitangan kesihatan di republik itu.

Pengarah Pencegahan dan Pengawalan Penyakit Berjangkit Indonesia, Dr Siti Nadia Tarmizi berkata dua kes varian itu dikesan di wilayah Jambi di Pulau Sumatera dan satu kes di Mamuju, Sulawesi Barat.

“Kes varian ini adalah penularan tempatan,” katanya.

“Kita temukan varian Delta Plus di Jambi dan Mamuju,” kata Pengarah Agensi Biologi Molekuler Eijkman, Prof Amin Subandrio yang mengesahkan perkara itu.

Varian Delta Plus adalah sub-garis keturunan dari varian Delta yang pertama kali dikesan di India.

Namun, varian baharu ini memiliki lonjakan mutasi protein yang disebut K417N iaitu protein yang memungkinkannya menjangkiti sel-sel sihat dalam tubuh badan.

Varian ini juga adalah keturunan sama dari varian Delta (B.161.7.2) yang ketika ini sedang mendominasi lonjakan kes di Jawa – pulau paling padat penduduk di Indonesia.

Varian baharu ini pertama kali wujud dalam data dunia nyata pada Mac lalu dan Agensi Kesihatan Awam United Kingdom (UK) mengkategorikannya sebagai varian di bawah perhatian.

Indonesia semalam mengesahkan sebanyak 47,791 kes baharu Covid-19 menjadikan jumlah jangkitan di republik itu sudah mencapai lebih daripada 3.28 juta sejak Mac tahun lalu.

Kementerian Kesihatan Indonesia turut memaklumkan, jumlah kematian di republik itu melonjak sehingga 88,659 kes setelah hampir 1,824 kes kematian baharu dilaporkan dalam tempoh 24 jam.

Kes sembuh pula telah mencatatkan rekod tinggi apabila sebanyak 43,856 pesakit bebas daripada Covid-19, menjadikan jumlah kes sembuh melebihi 2.64 juta kes.

Bagaimanapun, jumlah kes aktif di republik itu masih pada tahap membimbangkan iaitu sebanyak 558,000 kes.

Melalui data dari Worldometer, jumlah kematian di Indonesia akibat Covid-19 adalah yang tertinggi di Asia Tenggara dan juga ketiga tertinggi di Asia selepas India dan Iran.

Ketua Eksekutif Tim Mitigasi Ikatan Doktor Indonesia (IDI), Mahesa Paranadipa turut memaklumkan bahawa angka kematian yang tinggi di republik itu mungkin disebabkan oleh kekurangan kemudahan kesihatan, sementara hampir seluruh hospital telah dipenuhi dengan pesakit lain. – Agensi


Sidang Dewan Rakyat: Peratus kehadiran MP PN paling baik

Kehadiran ahli Parlimen (MP) Perikatan Nasional (PN) pada sidang Dewan Rakyat mempunyai peratusan terbaik dengan purata 29.2 hari daripada 31 hari persidangan.

Pada kadar kehadiran 94.2 peratus, ini merupakan peningkatan drastik dalam kehadiran MP PN.

Kadar itu meningkat daripada 72.3 peratus pada September lalu, menurut Mkini yang membuat satu tinjauan berdasarkan rekod kedatangan dalam hansard (transkrip rasmi) Parlimen.

Bagi kerajaan Pakatan Harapan-Barisan Nasional (PH-BN) pula, kadar kedatangan MP pada purata 27.4 hari, dengan kadar kehadiran 88.4 peratus.

Perlu dinyatakan bahawa kadar kedatangan wakil rakyat pembangkang ke Dewan Rakyat secara umumnya akan lebih baik berbanding MP di pihak kerajaan kerana anggota cabang eksekutif lazimnya tidak hadir melainkan mereka dikehendaki menjawab soalan dalam sidang.

Menurut laporan itu, rekod kedatangan Dewan Rakyat mula dicatat dalam hansard pada Julai 2021.

Bagaimanapun, jumlah kehadiran yang dicatat tidak mengambil kira sama ada MP itu berada di Dewan Rakyat sepanjang hari atau hanya satu minit.

Kehadiran diambil secara berkala oleh pegawai di Parlimen dan apabila MP mendaftar masuk ke komputer masing-masing di meja mereka.

Dalam gabungan PN, kehadiran MP PAS mengatasi kadar kedatangan rakan gabungan mereka iaitu Bersatu.

Sementara itu, terdapat 97 MP dengan kehadiran penuh.

Ahli Parlimen PAS mempunyai bilangan kehadiran penuh paling ramai iaitu 31 orang.

Ini bermakna 72.1 peratus MP PAS mempunyai kehadiran penuh, manakala DAP berada di tempat kedua (52.5 peratus).

Parti dengan kehadiran terburuk ialah MIC. MP tunggal mereka mempunyai kehadiran yang lemah iaitu sebanyak 15 hari daripada 31 hari atau 48.4 peratus.

Sebaliknya, MUDA – juga dengan hanya seorang ahli Parlimen – adalah satu-satunya parti dengan kadar kehadiran 100 peratus.

Perdana Menteri Datuk Seri Anwar Ibrahim hanya hadir 17 daripada 31 hari Dewan Rakyat bersidang.

Bagaimanapun, Anwar hanya terlepas satu sesi soal jawab perdana menteri (PMQ) iaitu pada 28 Februari. Pejabat Perdana Menteri tidak menjawab permintaan untuk mengulas lanjut berkenaan perkara itu.

Ketua pembangkang Hamzah Zainudin hadir 19 daripada 31 hari sidang. Difahamkan, Hamzah cuti sakit dari 9 Mac hingga 22 Mac.

Malangnya bagi Anwar, kadar kehadirannya kali ini meletakkannya dalam kalangan 10 kehadiran terendah. Turut tersenarai adalah Timbalan Perdana Menteri Datuk Seri Ahmad Zahid Hamidi (15 hari), Ketua Menteri Pulau Pinang Chow Kon Yeow (14) dan Tan Sri Abdul Hadi Awang (12).

Alexander Nanta Linggi dari GPS hanya menghadiri 11 daripada 31 hari sidang Dewan Rakyat. Dia mengambil cuti sakit sejak 14 Mac kerana menjalani pembedahan penggantian lutut.

Di kedudukan paling bawah dalam rekod kedatangan ke Dewan Rakyat ialah Ahli Parlimen Putatan Shahelmey Yahya (10 daripada 31 hari).

Pengerusi PN dan juga Presiden Bersatu Tan Sri Muhyiddin Yassin, mencatatkan antara kehadiran terbaik iaitu sebanyak 26 daripada 31 hari.


MB Pahang pun sudah jadi macam Zahid, kuat menipu sekarang: Saifuddin

Penyakit menipu dalam UMNO sudah menjadi pandemik apabila mula menjangkiti Datuk Seri Wan Rosdy Wan Ismail yang secara terang-terangan memanipulasi cerita demi mahu menjadi Menteri Besar (MB) Pahang.

Bukan sahaja Presidennya, Datuk Seri Ahmad Zahid Hamidi yang menipu kepada pengundi dan penyokong parti itu semasa Pilihan Raya Umum ke-15 (PRU-15), nampaknya Wan Rosdy juga dibidas Pengerusi Perikatan Nasional (PN) negeri Saifuddin Abdullah kerana mengikut jejak sama dilakukan ketuanya itu.

Saifuddin menjawab dakwaan Wan Rosdy yang dilihat cuba memutar-belit fakta hanya semata-mata mahu mengaburi mata pengundi supaya menerima tindakannya untuk duduk sekatil dengan DAP dan Pakatan Harapan (PH) seperti dilakukan oleh Zahid di peringkat kerajaan pusat.

“Pada pusingan pertama, semasa itu memang belum ada kerajaan di peringkat Persekutuan. Hakikatnya ialah kami menyatakan kita tidak mahu membentuk kerajaan dengan PH di Pahang.

“(Pusingan) Yang kedua ialah kita nak membentuk kerajaan negeri dengan BN (Barisan Nasional).Ketiga, kami kata logiknya kamilah (PN) jadi menteri besar kerana kami ada kelebihan kerusi.

“Selanjutnya kalau Wan Rosdy tak selesa menjadi exco biasa, Tuan Ibrahim (DatuK Seri Tuan Tuan Ibrahim Tuan Man) kata, kita boleh fikirkan (alternatif) contohnya sekiranya kami membentuk kerajaan Persekutuan boleh bawa dia (Wan Rosdy) ke pusat,” katanya dipetik laporan media.

Tambah Saifuddin lagi, tindakan yang diambil PN itu menunjukkan mereka benar-benar bertolak ansur asalkan bukan PH yang membentuk kerajaan negeri di Pahang.

“Jadi Wan Rosdy jangan putar belit cerita. Ceritanya betapa kami bertolak-ansur dengan BN… itu cerita yang sebenar,” terangnya lagi.

Ahli Parlimen Indera Mahkota itu turut melabelkan Wan Rosdy sebagai bersikap sombong selepas hanya menawarkan satu jawatan exco kepada PN sebaliknya dua kepada PH.

“Cerita yang sebenarnya juga betapa sombongnya Wan Rosdy apabila dalam rundingan terakhir ketika pertemuan dengan Tuan Ibrahim dia menyatakan BN akan jadi menteri besar, dua jawatan exco kepada PH dan satu saja (jawatan exco) kepada PN.

“Itu sombonglah, jadi kita kata tak payahlah nak berunding macam mana orang ada 17 kerusi boleh dapat satu exco dan orang ada lapan kerusi dapat dua exco,” ujarnya lagi.


Ingat nak hantar Zahid ke penjara, rupanya ke Putrajaya: PH kena sindir

Pengumuman mengejutkan Datuk Seri Anwar Ibrahim mencetuskan ledakan kemarahan dan sindiran di media sosial, dengan mesej Twitter dan WhatsApp mengecam tindakan Perdana Menteri (PM) melantik ‘Kluster Mahkamah’ menjadi Timbalan Perdana Menteri (TPM).

Ramai mengingati semula slogan ketika kempen Pilihan Raya Umum Ke-15 (PRU-15) lalu, yang sering diulang oleh pemimpin Pakatan Harapan (PH), yang menyamakan undi untuk mana-mana calon Barisan Nasional (BN) sama dengan undi untuk Datuk Seri Ahmad Zahid Hamidi, berkuasa.

Zahid yang juga Pengerusi BN sekarang ini berdepan 87 pertuduhan jenayah, termasuk rasuah, yang melibatkan jutaan ringgit, dan kesnya masih dibicarakan di mahkamah.

Pengguna media sosial yang menyatakan dirinya adalah pengundi kali pertama, Mellya Azizi, dipetik MalaysiaNow menyindir Ahli Parlimen Lembah Pantai daripada PKR Fahmi Fadzil kerana serangannya terhadap Khairy Jamaluddin dari BN iaitu calon yang diletakkan di kubu kuat PKR di Parlimen Sungai Buloh.

“Maaf YB, sebagai pengundi kali pertama dan juga seorang yang membantu KJ dalam kempennya, saya masih tidak boleh move on daripada perkara ini.

“Anda membunuh potensinya daripada menjadi suara kami di Parlimen dan menggantikan (dia) dengan Zahid,” katanya menjawab tweet sebelum ini oleh Fahmi, “Undi KJ = Undi Zahid”. Fahmi kini dilantik sebagai Menteri Komunikasi dan Digital dalam pentadbiran kerajaan Anwar.

Presiden UMNO itu memainkan peranan penting dalam memastikan BN memberi sokongan Anwar secara berkumpulan, walaupun terdapat bantahan keras daripada ahli Parlimen BN serta pemimpin kanan UMNO terhadap tindakan mengabaikan resolusi Perhimpunan Agung UMNO iaitu ‘No Anwar No DAP’.

Zahid, yang mengekalkan kerusi Bagan Datuk dengan majoriti tipis menentang calon PKR Shamsul Iskandar Mat Akin, juga dinamakan sebagai Menteri Kemajuan Desa dan Wilayah

“Apa ce** Zahid Hamidi masuk dalam Kabinet. Kita semua sudah kena ******,” ciap Ryanz dalam Twitter.

ShariqHazard pula menciap bahawa pelantikan Zahid sebagai TPM akan memperkukuhkan PAS yang merupakan rakan komponen Perikatan Nasional di mana mereka menjadi parti yang paling banyak membolot kerusi Parlimen dalam PRU-15 baru-baru ini.

Sofifa berkata, barisan Kabinet menunjukkan kepentingan mendapatkan majoriti mudah bagi memastikan kerajaan stabil.

“Kabinet baharu pada asasnya hanya untuk memuaskan hati ramai pemimpin daripada banyak parti. Zahid sebagai TPM adalah bendera merah utama dan akan menimbulkan reaksi balas daripada rakyat.”

Arif Ridhauddin mempersoalkan ikrar PH untuk memerangi rasuah: “Tetapi ia melantik Zahid sebagai timbalan perdana menteri. Apa gurauan, kawan?!”

Pengguna lain seperti Severus dan Lily pula membuat ciapan penuh sarkastik: “Zahid Hamidi ikon anti rasuah. Tahniah Kabinet perpaduan Anwar Ibrahim.”

Ada juga pengguna yang menjawab seorang penyokong kuat Anwar, kartunis Zunar: ”Komen skit Zahid Hamidi jadi TPM? Lain order, lain dapat.”

“Ingat boleh hantar Zahid ke penjara. Rupa-rupanya ke Putrajaya.”

Dalam pada itu, pengguna @IniAlalalannn berkongsi sebuah poster yang disebarkan oleh PH memaparkan Zahid adalah seorang yang berkuasa di sebalik bekas Perdana Menteri Datuk Seri Ismail Sabri Yaakob dan Tan Sri Muhyiddin Yassin.

“Rupa-rupanya, Undi PH pun dapat TPM Zahid Hamidi,” katanya dalam sebuah ciapan yang dikongsi lebih 6,000 kali.

Sementara itu, seorang penyokong PH, @HafizRayyan, turut menciap mengenai Nurul Hidayah Zahid yang merupakan anak perempuannya, selepas Nurul memuat naik “Allahuakbar, Alhamdulillah, Subhanallah” di Instagram.

“Anak Zahid Hamidi, Nurul Zahid si ‘annoying’ is back! Masa pergi mahkamah untuk kes jenayah dan rasuah bapa dia, menangis. Ayah dia Zahid Hamidi pula masuk hospital macam-macam alasan bagi. Jadi TPM ni satu beranak terus segar. Gila!”

Di WhatsApp, pelbagai poster, video pendek dan imej gifs turut tular di mana salah satunya menunjukkan Zahid ketawa besar.

Antara yang tular dalam aplikasi itu adalah mesej mengatakan duit pembayar cukai kini akan dibelanjakan untuk mengiringi TPM bagi menghadiri perbicaraan rasuahnya di mahkamah.


Kerjasama dengan PH, PN sentiasa terbuka dengan pandangan: Muhyiddin

Perikatan Nasional (PN) sentiasa terbuka dengan sebarang pandangan dan tidak mudah menolak, kata Tan Sri Muhyiddin Yassin berhubung kenyataan beberapa pemimpin Parti Amanah yang mahu pintu rundingan Pakatan Harapan (PH) dibuka dengan PN dan Bersatu.

Bagaimanapun, Muhyiddin memberitahu setakat ini tidak ada sebarang perbincangan atau jemputan rasmi dibuat PH berhubung sebarang bentuk rundingan bagi menghadapi Pilihan Raya Negeri (PRN) Johor.

“Setakat ini belum ada apa-apa lagi. Saya tak tahu apa tujuan mereka. Biasa sikap kita terbuka dengan pandangan orang. Kita tak mudah nak tolak,” katanya semasa ditemui media sebelum mempengerusikan mesyuarat Majlis Pimpinan Tertinggi (MPT) Bersatu hari ini.

Mengulas berhubung gesaan akar umbi Bersatu agar cadangan berunding kerusi dengan PH dipertimbangkan, Muhyiddin berkata itu hanya pendirian mereka dan PN kekal dengan ketetapan yang sudah diputuskan iaitu bertanding semua kerusi pada PRN Johor.

“Itu hanya dakwaan mereka. Saya kata, kita belum ada mesyuarat apa-apa setakat ini.

“Pendirian kita hanya PN saja, kalau ada pihak tertentu katakan sesuatu, itu pendirian mereka. Kita setakat hari ini PN,” katanya lagi.

Muhyiddin menjelaskan PN bakal bertanding di semua 56 kerusi Dewan Undangan Negeri (DUN) dalam PRN Johor nanti, ia selepas mengadakan perbincangan dengan rakan dalam parti gabungan termasuk PAS serta Gerakan.

“Kalau setakat hari ini begitulah (tanding semua kerusi DUN Johor).

“Kita belum berjumpa PN secara semua tapi pandangan pimpinan parti gabungan begitulah,” katanya lagi,

Awal hari ini, Timbalan Pengerusi Amanah Johor, Dzulkefly Ahmad mencadangkan supaya membuka pintu rundingan dengan Bersatu bagi mengelak episod PRN Melaka berulang lagi.

Kedua-dua pemimpin tersebut berpandangan langkah tersebut penting jika tidak mahu senario di Melaka dan Sarawak berulang.

Sementara itu, seorang Ahli Majlis Pimpinan Tertinggi (MPT) Bersatu, Muhammad Faiz Naaman turut menyokong kerjasama antara PN dengan blok pembangkang dalam menghadapi keangkuhan dan kegopohan UMNO/BN dalam PRN Johor.

Beliau berkata, fokus seluruh rakyat khususnya para pengundi di Johor wajar disatukan bagi membenam Kluster mahkamah serta pihak yang mendukung golongan itu dalam UMNO.


RM1.2 juta wang KWSP lesap ditipu scammer

Seorang wanita berusia 55 tahun mengalami kerugian RM1.18 juta apabila menjadi mangsa penipuan penyamaran menerusi panggilan telefon akibat terpedaya dengan dakwaan kononnya dia terlibat dengan jenayah berkaitan pengubahan wang haram.

Menerusi laporan polis yang dibuatnya semalam, pekerja teknologi maklumat di sebuah syarikat swasta di Bintulu itu memaklumkan dia menerima panggilan telefon pada 22 Mei lepas daripada seorang lelaki tidak dikenali dari Putrajaya yang mendakwa mangsa ada mendaftarkan nombor telefon di Kota Kinabalu, Sabah untuk memfitnah Kementerian Kesihatan, menurut laporan Bernama.

Pesuruhjaya Polis Sarawak Datuk Mohd Azman Ahmad Sapri berkata panggilan berkenaan kemudian disambungkan kepada dua individu kononnya pegawai berpangkat bernama “Sarjan Wong” dan “Inspektor Khoo” dari Kota Kinabalu yang mengatakan mangsa terlibat dalam jenayah pengubahan wang haram.

“Setelah itu, mangsa dimaklumkan oleh suspek bahawa Bank Negara mahu memeriksa wang mangsa dan mangsa dikehendaki membuka akaun bank baharu atas nama mangsa dan memindahkan wang milik mangsa ke akaun baharu itu bagi tujuan siasatan,” katanya dalam kenyataan hari ini.

Akibat panik, Mohd Azman berkata mangsa telah membuka tiga akaun bank yang berbeza di Bintulu pada 23 Mei dan 9 Jun serta memindahkan wang daripada akaun Kumpulan Wang Simpanan Pekerja dan banknya, masing-masing berjumlah RM881,000 dan RM300,000 ke dalam akaun bank baharu.

Menurutnya, wanita itu turut diarahkan oleh suspek kononnya “lnspektor Khoo” untuk memberikan maklumat akaun bank baharu itu berserta nama pengguna dan kata laluan perbankan dalam talian kepada suspek.

“Mangsa juga dikehendaki untuk mematahkan dan membuang ketiga-tiga kad ATM tersebut. Mangsa hanya menyedari tertipu setelah memberitahu perkara itu kepada suaminya serta menghubungi pihak bank tentang transaksi itu,” katanya.


1,078 kanak-kanak bawah 12 tahun dijangkiti Covid-19 di Kelantan

Seramai 1,078 atau 18 peratus daripada 5,921 pesakit Covid-19 di Kelantan terdiri daripada kanak-kanak berusia 12 tahun ke bawah, kata Pengerusi Jawatankuasa Kerajaan Tempatan, Perumahan dan Kesihatan negeri, Dr Izani Husin.

Memetik Bernama, beliau dilaporkan berkata antara daerah yang mencatatkan angka tinggi ialah daerah Kota Bharu sebanyak 517 kes, diikuti Pasir Mas (132 kes), serta Tumpat (120 kes), dan perkembangan ini menurutnya agak membimbangkan.

“Orang ramai diminta mematuhi prosedur operasi standard (SOP) dan tidak membawa anak-anak ke tempat awam. Kita juga menasihati ibu bapa yang pulang ke rumah selepas berurusan di luar supaya membersihkan diri sebelum menyentuh atau berinteraksi dengan anak-anak mereka,” katanya.

Selasa lalu Menteri Kanan (Kluster Keselamatan) Datuk Seri Ismail Sabri Yaakob berkata jangkitan Covid-19 dalam kalangan kanak-kanak dan bayi menimbulkan kebimbangan berikutan mereka merupakan golongan berisiko dijangkiti selepas warga emas.

Semalam, Kelantan merekodkan 754 kes baharu menjadikan jumlah kumulatif kes positif Covid-19 di negeri ini adalah 24,723 kes dengan empat kluster baharu.

Negeri itu juga mencatatkan lima kematian sepanjang tempoh 24 jam sehingga 12 tengah hari semalam.


MB Kedah cadang bubar DUN 28 Jun tapi tunggu perkenan Sultan

Kedah mencadangkan 28 Jun ini sebagai tarikh untuk membubarkan Dewan Undangan Negeri (DUN) sempena Hari Wukuf.

Namun menurut Menteri Besarnya, Datuk Seri Muhammad Sanusi Md. Nor keputusan itu tertakluk kepada perkenan Sultan Kedah, Sultan Sallehuddin Sultan Badlishah.

“Cadang (bubar DUN) hari wukuf 28 Jun tetapi kena dapat perkenan Tuanku dululah,” katanya, lapor Utusan.

DUN Kedah akan terbubar secara automatik 4 Julai ini sekiranya tidak dibubarkan sebelum tarikh itu.

Sebelum ini, Muhammad Sanusi dilaporkan berkata DUN Kedah itu hanya akan dibubarkan selepas 18 Jun iaitu selepas sambutan Hari Keputeraan Sultan Kedah ke-81.

Sementara itu Kelantan mengumumkan akan membubarkan DUN pada 22 Jun ini manakala Pulau Pinang pada 28 Jun diikuti Negeri Sembilan pada 30 Jun.

Setakat ini, Selangor dan Terengganu masih belum mengumumkan tarikh pembubaran DUN.


Pakej bantuan Singapura bernilai S$1.5 bilion tangani inflasi

Singapura hari ini mengumumkan pakej bantuan bernilai S$1.5 bilion (S$1=RM3.174) bagi menyalurkan kemudahan bersasar dan segera untuk kumpulan berpendapatan rendah serta mudah terjejas akibat tekanan inflasi.

Menurut Kementerian Kewangan (MOF) republik itu, pakej yang akan turut memberi bantuan lanjut kepada syarikat-syarikat tempatan bagi transformasi perusahaan dan tenaga kerja, telah diumumkan oleh Timbalan Perdana Menteri merangkap Menteri Kewangan Lawrence Wong, menurut laporan Bernama.

“Ini bersandarkan langkah-langkah sokongan yang diumumkan dalam Belanjawan 2022 dan April 2022.

“Pakej ini dibiayai menerusi pulangan fiskal yang mengatasi jangkaan untuk tahun kewangan 2021, didorong oleh peningkatan pendapatan akibat pemulihan ekonomi lebih kukuh pada 2021 susulan penurunan perbelanjaan daripada anggaran langkah-langkah menangani COVID-19 seperti varian Omicron yang kurang serius daripada jangkaan.

“Ini juga tidak akan membabitkan pengeluaran seterusnya daripada rizab sebelum ini,” katanya dalam satu kenyataan di sini, hari ini.

Menurut MOF, peperangan di Ukraine yang masih berterusan dan sekatan Covid-19 di beberapa negara, telah menjejaskan rantaian bekalan dan melonjakkan harga tenaga dan makanan.

“Faktor-faktor ini telah menyebabkan kenaikan inflasi yang ketara dan melebihi jangkaan di serata ekonomi utama. Malah, inflasi global juga berkemungkinan kekal tinggi untuk beberapa waktu dan terus meningkat sebelum kembali stabil.

“Begitu juga di Singapura, kita perlu bersedia menghadapi kenaikan harga untuk beberapa bulan akan datang, terutama bagi harga tenaga yang berkemungkinan kekal tinggi pada separuh kedua tahun ini,” kata kementerian itu.

Pakej bantuan itu antara lainnya akan menyaksikan kira-kira 1.5 juta rakyat Singapura layak menerima Bayaran Baucar GST Khas sehingga S$300 pada Ogos 2022.

Selain itu, Kredit Utiliti Isi Rumah S$100 akan disalurkan kepada setiap isi rumah bagi membantu mereka menampung bil berkaitan.

MOF berkata, kenaikan harga minyak juga telah meningkatkan kos bagi kebanyakan individu bekerja sendiri yang bergantung kepada kenderaan untuk mencari sumber rezeki manakala larangan eksport ayam hidup dari Malaysia telah menjejaskan mata pencarian rumah sembelih terbabit.

“Kita akan memberi bantuan bersasar kepada kumpulan ini,” katanya.

Sebanyak 11 rumah sembelih ayam Singapura dengan pekerjanya bergantung hidup kepada bekalan ayam hidup, akan diberi pengecualian Levi Pekerja Asing selama sebulan.

“Bantuan ini dapat mengekalkan keupayaan industri itu berikutan larangan eksport terbabit,” katanya.

Pada masa sama, pakej bantuan itu akan membolehkan penyewa utama teksi dan pemandu kereta sewa persendirian, menerima bantuan sekali gus sebanyak S$150 pada Ogos 2022.

Bagi perniagaan, MOF berkata secara amnya, kerajaan akan melaksanakan langkah yang dapat membantu syarikat menangani peningkatan kos tenaga menerusi pembiayaan pelaburan bersama dalam peralatan cekap tenaga.

“Langkah ini lebih mampan dalam membantu perniagaan-perniagaan ini menguruskan kenaikan harga tenaga yang di luar kawalan kita,” katanya.

Satu Geran Kecekapan Tenaga baharu akan membolehkan perusahaan kecil dan sederhana (PKS) tempatan dalam sektor Perkhidmatan Makanan, Pembuatan Makanan dan Runcit mendapat sokongan sehingga 70 peratus bagi menggunakan peralatan cekap tenaga dalam kategori yang telah diluluskan.

“Sektor-sektor ini mengalami impak yang ketara akibat kenaikan harga elektrik serta kesannya terhadap keseluruhan kos perniagaan mereka,” kata MOF.

Menurutnya, bagi membantu perusahaan tempatan menangani kebimbangan mengenai aliran tunai, Skim Pembiayaan Perusahaan – Pinjaman Perdagangan akan dipertingkatkan dengan kuantum maksimum pinjaman dinaikkan kepada S$10 juta daripada S$5 juta mulai 1 Julai, 2022 hingga 31 Mac, 2023.

Kerajaan juga akan terus menyediakan 70 peratus perkongsian risiko bagi skim terbabit sepanjang tempoh berkenaan.


PM Singapura pertahan keputusan hukuman gantung terhadap warga Malaysia

Perdana Menteri Singapura Lee Hsien Loong dan Menteri Hal Ehwal Luar Dr Vivian Balakrishnan telah membalas surat rakan sejawatan masing-masing dari Malaysia pada Selasa (26 April) serta menjelaskan yang Nagaenthran K Dharmalingam telah melalui segala proses perundangan sewajarnya.

Jurucakap Kementerian Luar (MFA) dalam satu kenyataan menjawab pertanyaan media mengenai surat rayuan daripada pemimpin Malaysia mengenai pelaksanaan kehakiman Nagaenthran, menurut laporan Bernama.

Pada Khamis (27 April), Kementerian Luar Malaysia (Wisma Putra) memaklumkan kerajaan melalui Perdana Menteri Datuk Seri Ismail Sabri Yaakob dan Menteri Luar Datuk Seri Saifuddin Abdullah sekali lagi menghantar surat kepada rakan sejawatan di Singapura minggu ini, meminta budi bicara pihak berkuasa Singapura mempertimbangkan untuk meringankan hukumannya.

Sebelum itu surat rayuan pertama kepada kerajaan Singapura dihantar Perdana Menteri dan Menteri Luar pada November 2021.

Pada Disember 2021, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah turut mengutus surat kepada Presiden Republik Singapura agar meringankan hukuman Nagaenthran.

Nagaentran, 34, menjalani hukuman gantung pada Rabu (27 April) di Penjara Changi, Singapura.

Berasal dari Perak, Nagaentran dijatuhi hukuman mati pada 2010 kerana mengedar 42.72g heroin pada 2009 ke Singapura.

Nagaenthran sepatutnya dijadualkan menjalani hukuman pada 10 Nov 2021, tetapi mendapat perintah penangguhan sementara pada 9 Nov selepas mahkamah dimaklumkan dia positif Covid-19 ketika hadir untuk mengemukakan rayuan terakhirnya.

Peguam Nagaenthran mendakwa bahawa dia kurang upaya daripada segi intelek.


Gelombang ahli UMNO keluar parti tidak akan berhenti: Nik Zawawi

Datuk Dr Ustaz Nik Zawawi Salleh menjangkakan lebih ramai ahli-ahli UMNO akan meninggalkan parti itu dalam masa yang terdekat.

Ahli Parlimen Pasir Puteh itu berkata pengumuman langkah keluar parti yang berlaku di Ketereh baru-baru ini hanya permulaan dan gelombang tersebut tidak akan berhenti, malah akan berjangkit ke kawasan lain selepas ini.

“Gua Musang sebelum ini adalah kawasan yang tidak pernah dimenangi oleh parti pembangkang daripada dulu sampai Pilihan Raya Umum Ke-14 (PRU-14) tetap menjadi milik UMNO-Barisan Nasional (BN).

“Kali pertama Tengku Razaleigh Hamzah gagal tewas di Parlimen itu dan menyebabkan di Kelantan tiada lagi Parlimen dikuasa parti itu. Di sana gerakan mengumpul seramai mungkin ahli baru untuk menyertai PN sama ada masuk Pas atau Bersatu dijangkakan berlaku begitu ramai,” katanya ketika Ceramah Kelompok Jelajah Selangor Baharu di Flat PKNS, Seksyen 7, di sini, malam tadi.

Nik Zawawi berkata perkara berkenaan dijangka diumumkan oleh bekas pemimpin UMNO yang kini bersama-sama Bersatu, iaitu Datuk Seri Mustapa Mohamed.

Ceramah malam tadi turut dihadiri calon PN DUN Batu Tiga, Datuk Seri Rina Harun dan calon DUN Kota Anggerik, Sukri Omar.

Tambah Setiausaha Majlis Syura Ulama PAS itu, apa yang diusahakan oleh Perikatan Nasional (PN) adalah demi rakyat dan memastikan aset-aset negara tidak disalah guna.

Sementara itu, Zawawi membidas Perdana Menteri, Datuk Seri Anwar Ibrahim kerana sering kali melaungkan perjuangan kerajaan di bawah pimpinannya untuk memasmi kemiskinan tegar.

Namun beliau mendakwa setelah lapan bulan berlalu sehingga kini tiada hasil untuk membantu rakyat keluar daripada garis kemiskinan, khususnya di Kota Anggerik.

“Ketika pembentangan Bajet 2023 dia kata dia akan pastikan akan noktahkan kemiskinan tahun ini juga.

“Kita sudah masuk Ogos baki empat bulan lagi untuk 2024, ucapan belanjawan sudah hampir lapan bulan tetapi di DUN Kota Anggerik apa tindakan kerajaan untuk menoktahkan kemiskinan, saudara nampak tak? Nak cakap senang, nak buat yang susah,” ujarnya.


Kes Najib: Permohonan panggil Arul Kanda jadi saksi pendakwaan 14 Jun

Perbicaraan permohonan pihak pendakwaan untuk memanggil Arul Kanda Kandasamy sebagai saksi dalam perbicaraan mengubah laporan audit 1Malaysia Development Berhad (1MDB) ditangguhkan sekali lagi berikutan peguam utama Datuk Seri Najib Razak, Tan Sri Muhammad Shafee Abdullah positif Covid-19.

Seorang lagi peguam Najib, Wan Aizuddin Wan Mohammed berkata Shafee disahkan positif Covid-19 pada 31 Mei, yang menyebabkan perbicaraan hari ini di hadapan Hakim Mahkamah Tinggi Mohamed Zaini Mazlan dikosongkan kepada 14 Jun.

“Hakim mahu mendengar permohonan itu secepat mungkin jadi ada satu tarikh tambahan yang telah ditetapkan iaitu pada 14 Jun ini,” katanya.

Mahkamah sepatutnya mendengar permohonan itu Isnin lalu, tetapi ditangguhkan ke hari ini selepas Shafee dilaporkan tidak sihat.

Permohonan untuk memanggil Arul Kanda memberi keterangan terhadap bekas perdana menteri itu dibuat mengikut Seksyen 63 Akta Suruhanjaya Pencegahan Rasuah Malaysia (SPRM) 2009.

Seksyen tersebut menyatakan bahawa dalam keadaan di mana dua atau lebih orang didakwa melakukan kesalahan di bawah undang-undang yang sama ini, mahkamah boleh menghendaki seorang atau lebih daripada mereka untuk memberikan keterangan sebagai saksi untuk pendakwaan jika permohonan bertulis dibuat oleh pendakwa raya.

Arul Kanda juga menjadi tertuduh dalam kes itu kerana turut didakwa bersubahat dengan Najib untuk meminda laporan audit syarikat itu bagi mengelakkan bekas Perdana Menteri dikenakan tindakan undang-undang.

Pada 20 Mei lalu, pihak pendakwaan mengemukakan permohonan lisan agar Arul Kanda dipanggil memberikan keterangan sebagai saksi pendakwaan mengikut Seksyen 63 Akta Suruhanjaya Pencegahan Rasuah Malaysia (SPRM).

Timbalan Pendakwa Raya Kanan Datuk Seri Gopal Sri Ram berkata Arul Kanda mempunyai maklumat penting yang boleh mengukuhkan pendakwaan terhadap Najib.

Sri Ram berkata, Arul Kanda mempunyai maklumat yang boleh mempengaruhi kes pendakwaan terhadap bekas Perdana Menteri terutama berhubung mesyuarat yang diadakan pada 24 Februari 2016.

Pada prosiding sebelum ini, bekas Ketua Setiausaha Negara, Allahyarham Tan Sri Ali Hamsa dalam keterangannya menyatakan pada mesyuarat penyelarasan yang diadakan pada Februari 2016 atas arahan Najib, terdapat empat perkara yang perlu digugurkan daripada laporan audit tersebut.

Antara empat perkara yang diarahkan Najib untuk digugurkan adalah mengenai kehadiran ahli perniagaan dalam buruan, Jho Low atau Low Taek Jho dalam mesyuarat 1MDB dan dua versi laporan kewangan 2014 syarikat itu yang bercanggah.

Bagaimanapun, Muhammad Shafee mahukan pihak pendakwaan mengemukakan asas terhadap permohonan tersebut.

Peguam bela turut menyifatkan permohonan itu sebagai sesuatu yang luar biasa dan pertama kali dalam sejarah.

Muhammad Shafee menyatakan terdapat kes dan prinsip undang-undang yang menyokong peruntukan permohonan berkenaan yang perlu dihujahkan di mahkamah.

Najib didakwa menggunakan kedudukannya untuk mengarahkan pindaan dilakukan terhadap laporan akhir audit 1MDB sebelum dibentangkan kepada Jawatankuasa Kira-Kira Wang Negara (PAC) untuk mengelakkan sebarang tindakan diambil terhadapnya.

Arul Kanda, 45, pula didakwa bersubahat dengan Najib dalam membuat pindaan tersebut bagi melindungi Ahli Parlimen Pekan itu daripada tindakan tatatertib, sivil atau jenayah berkaitan 1MDB.

Perbuatan itu didakwa dilakukan di Kompleks Jabatan Perdana Menteri, Pusat Pentadbiran Kerajaan Persekutuan, Wilayah Persekutuan Putrajaya antara 22 dan 26 Februari 2016.

Mereka didakwa mengikut Seksyen 23 (1) dan 24 (1) Akta SPRM yang memperuntukkan hukuman penjara maksimum 20 tahun dan denda lima kali ganda nilai suapan atau RM10,000, mengikut mana lebih tinggi, jika sabit kesalahan.


29 kematian baharu, kes aktif turun

Seramai 29 pesakit Covid-19 meninggal dunia dalam tempoh 24 jam semalam berbanding 17 kes yang dilaporkan pada Ahad, menurut Kementerian Kesihatan (KKM), hari ini.

Jumlah terbaharu itu menjadikan kumulatif kematian sejak awal tahun lalu sehingga semalam sebanyak 30,908, termasuk 6,254 yang meninggal sebelum sempat diberi rawatan di hospital atau kes ‘brought in death’.

Daripada jumlah kematian semalam, Terengganu mencatat lima kes, kekal tertinggi dua hari berturut-turut, menjadikan keseluruhannya 649 pesakit di negeri itu yang meninggal dunia akibat komplikasi Covid-19. Semalam negeri itu mencatat empat kes kematian.

Sehingga semalam, Terengganu mencatat 2,223 kes akitf dengan 1,546 pesakit menjalani kuarantin di rumah; 401 ditempatkan di PKRC; 257 dimasukkan ke hospital; dan 19 pesakit dirawat di unit rawatan rapi (ICU), termasuk 15 pesakit yang memerlukan alat bantuan pernafasan.

Kuala Lumpur dan Negeri Sembilan pula masing-masing merekodkan empat kematian; diikuti masing-masing tiga kes di Kelantan, Sabah, Sarawak serta Selangor; dan masing-masing satu kes di Kedah, Pahang, Perlis, serta Pulau Pinang.

Tiada kes kematian direkodkan di Johor, Melaka, Perak, Labuan dan Putrajaya semalam.

Sementara itu, menerusi laman sesawang Covidnow, KKM memaklumkan jumlah kes aktif di seluruh negara turun kepada 57,926 semalam.

Daripada jumlah itu, 47,751 pesakit menjalani kuarantin di rumah, dengan paling tinggi direkodkan di Selangor sebanyak 14,680 kes; seramai 5,263 ditempatkan di PKRC; 4,504 dimasukkan ke hospital; dan 408 pesakit dirawat di ICU, termasuk 206 daripadanya yang memerlukan alat bantuan pernafasan.

Daripada enam kluster baharu yang dilaporkan semalam, tiga melibatkan kategori pendidikan, dan masing-masing satu kluster komuniti, tempat kerja, dan kumpulan berisiko tinggi.

Semua kluster baharu yang dikesan semalan dilaporkan di Negeri Sembilan (komuniti), Pulau Pinang (pendidikan), Johor (tempat kerja), Kelantan (pendidikan), Kedah (pendidikan), dan Pahang (kumpulan berisiko tinggi)..

Sejak awal tahun lalu sehingga semalam, negara merekodkan 2,695,143 kes positif, termasuk 6,155 kes import, dan 2,606,309 pesakit telah sembuh.


Hari ketiga perbicaraan kes Ebit Lew, seorang lagi pendakwah dijangka jadi saksi

Mahkamah Majistret Tenom hari ini menyambung perbicaraan kes gangguan seksual membabitkan pendakwah, Ebit Lew dengan dijangka pihak pendakwaan akan memanggil seorang lagi saksi yang juga pendakwah bebas.

Perbicaraan hari ini bersambung dengan keterangan saksi pertama pendakwaan yang juga pakar motivasi, Mohd Fairuz Abu dan menurut laporan seorang pendakwah bebas, Firdaus Wong juga turut bakal dipanggil untuk memberi keterangan terhadap Lew.

Perbicaraan yang memasuki hari ketiga Lew atau nama sebenar Ebit Erawan Ibrahim, 37, berlangsung sehingga Jumaat ini.

Semalam, perbicaraan mendengar keterangan Mohd Fairuz sebelum perbincaraan ditangguhkan jam 4.30 petang.

Mengenakan baju warna biru muda dan berkopiah putih, Lew tiba di perkarangan mahkamah kira-kira jam 9.30 pagi dengan menaiki kereta jenis pacuan empat roda Toyota Land Cruiser warna hitam.

Perbicaraan dilakukan di hadapan Majistret Nur Asyraf Zolhani dan kes dikendalikan oleh Timbalan Pendakwa Raya, Nor Azizah Mohamad, Muhammad Ilmami Ahmad, Zahida Zakaria, Adibah Saiful Bahri dan Nur Masrin Amalia.

Lew berhadapan 11 pertuduhan gangguan seksual iaitu membuat hantaran gambar dan perkataan lucah dengan maksud mengaibkan kehormatan seorang wanita melalui aplikasi Whatsapp yang didakwa berlaku di daerah Tenom antara Mac hingga Jun 2021.

Lew didakwa di bawah Seksyen 509 Kanun Keseksaan.


PRU musim hujan, banjir: Pembayar cukai kena tambah lagi RM1 bilion

Pembayar cukai mungkin perlu membayar sehingga RM1 bilion wang tambahan, jika Pilihan Raya Umum Ke-15 (PRU-15) diadakan pada November atau ketika Monsun Timur Laut – musim tengkujuh dan banjir yang kerap berlaku ketika hujung tahun.

Bekas Pengerusi Suruhanjaya Pilihan Raya (SPR) Tan Sri Abdul Aziz Mohd Yusof, berkata cuaca buruk adalah faktor yang banyak mempengaruhi saranan SPR mengenai masa terbaik dan terburuk, untuk mengadakan PRU setiap lima tahun sekali.

“Apabila hendak menentukan tarikh pilihan raya, SPR hanya boleh bertindak sebagai entiti penasihat. Kami akan mempertimbangkan faktor seperti ramalan cuaca dan sama ada terdapat sebarang perayaan pada tarikh tersebut.

“Tetapi kerajaan akan memutuskan sama ada tarikh itu boleh dilaksanakan atau tidak. Saya fikir, jika PRU-15 diadakan pada November, tambahan RM1 bilion lagi akan dibelanjakan,” katanya menurut MalayMail.

Ini bermakna bahawa perbelanjaan tambahan sahaja untuk pilihan raya adalah sekitar dua kali ganda daripada kos mengendalikan PRU 2018 secara keseluruhannya.

Abdul Aziz berkata, sebahagian besar daripada tambahan RM1 bilion ini akan dibelanjakan untuk logistik, khususnya bagi mengangkut pengundi ke pusat pembuangan undi masing-masing di kawasan yang dinaiki air.

Ramalan berkenaan akan menjadikan kos mengadakan PRU-15 melebihi kos untuk mengadakan PRU pada penghujung 2020 atau semasa kemuncak pandemik Covid-19, menurut laporan itu.

Sebelum ini, Datuk Seri Takiyuddin Hassan ketika menjadi Menteri di Jabatan Perdana Menteri (Parlimen dan Undang-Undang) memberitahu Parlimen bahawa langkah tambahan dan berjaga-jaga perintah kawalan pergerakan (PKP) bermakna ia akan menelan belanja RM1.2 bilion bagi Malaysia untuk mengadakan PRU.

Semalam, SPR dipetik berkata pilihan raya umum ke-15 boleh membebankan pembayar cukai sehingga RM1.1 bilion dalam apa yang boleh menjadi pilihan raya negara paling mahal setakat ini.

SPR membelanjakan RM400 juta bagi PRU-13 dan RM500 juta untuk PRU-14.

Penambahan kira-kira lima juta pengundi baharu ke dalam daftar pemilih akan menjadi pemacu utama lonjakan kos yang menggandakan perbelanjaan untuk pilihan raya sebelumnya dan apabila peratusan keluar mengundi berada pada rekod tertinggi, kata Pengerusi SPR Tan Sri Abdul Ghani Salleh.

Abdul Aziz menjelaskan hipotesis PRU-15 ketika musim banjir akan menjadi lebih kompleks kerana suruhanjaya itu juga perlu menyelaras dan berhubung dengan entiti tambahan seperti Agensi Pengurusan Bencana Negara (Nadma) bagi mendapatkan bantuan.

“Keadaan sebegitu akan menimbulkan rasa tidak minat pengundi kerana mereka akan mengutamakan kehidupan mereka daripada beberapa acara politik.

“Jadi, jika PRU akan diadakan pada November, orang ramai akan menyalahkan SPR atas keputusan itu,” katanya.

Sebelum ini, UMNO terus mengasak Naib Presidennya yang juga Perdana Menteri Datuk Seri Ismail Sabri Yaakob supaya mengadakan PRU-15 dengan segera tahun ini, dengan spekulasi bahawa ini mungkin diadakan pada November kerana Bajet 2023 masih belum dibentangkan.

Khabar angin itu diperkuatkan selepas Perdana Menteri mengumumkan pembentangan Bajet 2023 akan dibuat dalam tempoh tiga minggu lebih awal daripada biasa iaitu pada 7 Oktober, dengan khabar angin bahawa Parlimen akan dibubarkan serta-mertaselepas bajet dibentang.

Majoriti dalam kalangan ahli Parlimen termasuk pembangkang dan kerajaan menolak mengadakan PRU-15 tahun ini dengan menjadikan musim tengkujuh dan banjir sebagai alasan.

Tahun lalu, Malaysia mengalami salah satu banjir terburuk dalam sejarah, menyebabkan kerosakan harta benda dianggarkan sehingga RM6.5 bilion dan lebih 71,000 orang kehilangan tempat tinggal.

Banjir amat teruk berlaku di Selangor, di mana hampir separuh daripada 54 kematian berkaitan banjir, dicatat di negeri itu.


Hishammuddin jadi kontak rapat Covid-19, perlu jalani kuarantin

Kementerian Kesihatan (MOH) mengenal pasti Menteri Luar Datuk Seri Hishammuddin Tun Hussein menjadi kontak rapat seorang pesakit Covid-19 yang positif dan diarahkan menjalani proses kuarantin wajib.

Susulan itu, Hishammuddin perlu membatalkan lawatannya ke Mesyuarat Khas Menteri-Menteri Luar ASEAN-China di Chongqing, China yang dijadualkan esok, dan juga lawatan kerja rasmi ke Mesir, Kuwait dan Qatar.

Kementerian Luar (Wisma Putra) dalam satu kenyataan hari ini menyatakan, Kementerian Kesihatan (MOH) telah mengenal pasti Hishammuddin, sebagai kontak rapat kepada seorang yang telah disahkan positif selepas menjalani ujian saringan PCR COVID-19.

“Walaupun Menteri Luar itu telah pun menjalani dua ujian PCR yang keputusannya negatif – namun di bawah garis panduan yang dikeluarkan MOH, beliau perlu menjalani kuarantin wajib dan pengasingan kendiri,” kata kenyataan tersebut.

Wisma Putra menyatakan, Timbalan Menteri Luar Datuk Kamarudin Jaffar akan mewakili Hishammuddin selaku ketua delegasi ke Mesyuarat Khas Menteri-Menteri Luar ASEAN-China yang telah dijadualkan itu.

Hishammuddin juga menangguhkan lawatan kerjanya ke Mesir, Kuwait dan Qatar, dan tarikh baharu akan ditetapkan menerusi perbincangan dengan kerajaan negara-negara terbabit, dan kementerian itu bekerjasama rapat dengan rakan sejawat di negara-negara tersebut untuk tujuan itu.


Kerajaan PH-BN didakwa ‘ganggu’ program Dr Mahathir, Melayu esok

Satu program khas yang dikatakan melibatkan bekas Perdana Menteri, Tun Dr Mahathir Mohamad yang dijadual berlangsung esok (Ahad, 19 Mac 2023) berdepan kesulitan setelah tempahan lokasi awal dibatalkan kerana masalah teknikal.

Sekretariat Proklamasi Orang Melayu dalam satu kenyataan hari ini (18 Mac) memaklumkan pihak penganjur terpaksa memilih lokasi baharu, bagaimanapun tempat kedua, dikataka di Sime Darby Convention Center, juga dibatalkan

“Pihak pengurusan dewan telah memaklumkan pembatalan tempahan kepada kami pada jam 9 malam tadi iaitu 24 jam sebelum acara dijadualkan berlangsung.

Pihak pengurusan dewan tidak menyatakan sebarang sebab atas pembatalan tersebut,” kata Sekretariat Proklamasi Orang Melayu.

Baru-baru ini, Dr Mahathir dijangka menjadi tetamu kehormat pada pelancaran program berkenaan di sebuah hotel di ibu negara. Bagaimanapun, program itu kemudian dipindah ke lokasi lain semalam atas masalah tertentu.

Himpunan itu difahamkan dianjur oleh Sekretariat Tanah Air, dan terdapat sumber mengesahkan ia tiada kaitan dengan pejabat bekas Ahli Parlimen Langkawi itu.

Dr Mahathir dilaporkan akan hadir ke program itu atas kapasiti peribadi dan bukan sebagai wakil parti yang baharu disertainya iaitu Parti Bumiputera Perkasa Malaysia (Putra).

Difahamkan, ia bukan acara politik sebaliknya membincangkan isu-isu berkaitan komuniti Melayu, manakala Dr. Mahathir dijadual memberi ucapan serta menandatangani proklamasi dalam program berkenaan.

Sementara itu, blogger Minaq Jinggo mendakwa notis tidak bertarikh yang diedarkan melalui whatsapp mengesahkan terdapat gangguan daripada pihak kerajaan atau atasan untuk cuba menghalang perjalanan Majlis Proklamasi Orang Melayu yang melibatkan Dr Mahathir.

Katanya lokasi asal ialah di Hotel Impiana KL tetapi difahamkan telah beralih ke Sime Darby Convention Center setakat berita yang tersebar semalam.

Beliau mempersoalkan apakah kumpulan Melayu yang ingin menyatakan suatu proklamasi begitu mengancam kedudukan mereka yang memegang tampuk kekuasaan?

“Gangguan seperti ini bukan lah perkara baru buat Dr Mahathir. Sejak melepaskan jawatan PM4, beliau telah melalui pelbagai rintangan dan halangan memenuhi jemputan berucap di pelbagai program semasa zaman Pak Lah dan juga zaman Najib Razak. Semuanya telah dilalui dengan jayanya.

“Orang yang berkuasa buat masa ini bukan mendapat sokongan dan undian majoriti orang Melayu. Kegusaran beliau akan berlaku kemerosotan sokongan yang lebih teruk amat mudah difahami.

“Bak ungkapan penulis Indonesia dalam ulasan peperangan di Ukraina, lawan Dr Mahathir kini dalam keadaan terketar-ketir memikirkan apa bentuk ‘serangan’ yang akan dilakukan Dr Mahathir.

“Yang pastinya lagi dihalang lagi meningkat lah keinginan ingin tahu orang Melayu untuk mengetahui isu yang ingin diketengahkan Dr Mahathir / penganjur,” kata Minaw Jinggo dalam media sosialnya.

Terdahulu hari ini, memetik laporan FMT, Perdana Menteri, Datuk Seri Anwar Ibrahim menyindir pihak yang mendakwa kononnya orang Melayu semakin ditindas dan hilang kuasa bawah pentadbiran kerajaan perpaduan.

Tanpa menamakan pihak itu, Anwar dipercayai merujuk kepada Dr Mahathir yang menurutnya, tidak memperjuangkan nasib orang Melayu ketika menjadi perdana menteri, sebaliknya hanya mengayakan diri dan keluarganya.

“Ada orang dulu, 22 tahun campur 22 bulan pegang kuasa, sekarang mengeluh Melayu hilang segala-galanya, hilang harta, hilang saham,” kata Anwar, yang juga presiden PKR semasa ucap tama di Kongres Nasional Khas PKR 2023 di Stadium Malawati.

“Bagaimana tak hilang kalau kamu bolot untuk kamu, untuk keluarga kamu dan anak-anak kamu. Sekarang bila hilang kuasa, bicara soal rakyat.”


Ketua Pemuda UMNO tawar diri tanding PRN, yakin menang

Ketua Pemuda UMNO Johor Mohd Hairi Mad Shah menawarkan diri untuk bertanding pada Pilihan Raya Negeri (PRN) Johor yang akan diadakan tidak lama lagi.

Beliau bagaimanapun enggan mendedahkan kerusi Dewan Undangan Negeri (DUN) mana yang akan ditandinginya dan menyerahkan keputusan mengenai hal itu kepada pucuk pimpinan parti.

“Saya sudah menawarkan diri untuk bertanding di dua atau tiga kerusi DUN, saya ada sasaran saya tetapi kawasan mana adalah rahsia,” katanya lapor Bernama.

Beliau terdahulu menghadiri Majlis Perjumpaan bersama Parti Makkal Sakti Malaysia (Makkal Sakti) hari ini.

Turut hadir Setiausaha Agung UMNO Datuk Seri Ahmad Maslan dan Presiden Makkal Sakti Datuk Seri R.S. Thanenthiran.

Mengulas mengenai Undi18, Mohd Hairi berkata pihaknya berharap Barisan Nasional (BN) dapat meletakkan sehingga 30 peratus calon daripada keseluruhan kerusi ditandingi UMNO dalam PRN Johor dari sayap berkenaan.

Menurutnya, langkah itu dilihat bersesuaian dengan pelaksanaan PRN Johor yang menyaksikan pertambahan bilangan pengundi baharu termasuk pengundi muda menerusi Undi18.

Jumlah pengundi di Johor mencatatkan peningkatan kira-kira 28 peratus dengan pertambahan 749,731 pengundi berusia 18 tahun ke atas susulan pendaftaran automatik Undi18.


Keputusan kes rasuah bekas Exco Johor ditangguh 7 Ogos

Mahkamah Sesyen Johor Bahru hari ini menangguhkan keputusan kes dihadapi bekas Exco Johor Datuk Abd Latif Bandi dan anak lelakinya serta seorang perunding hartanah yang menghadapi 37 pertuduhan rasuah dan pengubahan wang haram berjumlah lebih RM30 juta ke 7 Ogos ini.

Hakim Kamarudin Kamsun dijadualkan menyampaikan keputusan di akhir kes pembelaan hari ini, bagaimanapun beliau berkata masih terdapat beberapa hujahan daripada pihak-pihak terbabit yang belum diterima, lapor Bernama.

“Masih terdapat beberapa hujahan yang belum dibuat dan saya perlu mendengar hujahan terbabit sebelum membuat keputusan.

“Maka, saya tidak boleh membuat keputusan pada hari ini dan keputusan akan ditetapkan ke satu tarikh baharu,” katanya.

Peguam Datuk Salehuddin Saidin yang mewakili Abd Latif, 56, dan anaknya, Ahmad Fauzan Hatim, 30, kemudiannya memohon mahkamah untuk mendengar hujahan daripada pihak pembelaan.

Prosiding turut mendengar hujahan daripada pihak pendakwaan yang dikendalikan Timbalan Pengarah I Bahagian Perundangan dan Pendakwaan Suruhanjaya Pencegahan Rasuah Malaysia (SPRM) Datuk Wan Shaharuddin Wan Ladin bersama barisan Timbalan Pendakwa Raya Ahmad Akram Gharib dan Mahadi Abdul Jumaat.

Selain Salehuddin, Abd Latif dan Ahmad Fauzan turut diwakili Datuk Hasnal Rezua Merican manakala perunding hartanah Amir Shariffuddin Abd Raub, 49, diwakili Khairulazwad Sariman.

Pada 14 Jun 2017, Abd Latif, Ahmad Fauzan dan Amir Shariffuddin didakwa atas 33 pertuduhan rasuah dan empat pertuduhan membabitkan pengubahan wang haram berjumlah RM35.7 juta dan masing-masing mengaku tidak bersalah.

Kamarudin pada 21 April 2019 melepas dan membebaskan ketiga-tiga mereka selepas mendapati pihak pendakwaan gagal membuktikan kes prima facie.

Bagaimanapun, pada 7 November 2021, Mahkamah Tinggi mengarahkan bekas Pengerusi Jawatankuasa Perumahan dan Kerajaan Tempatan negeri itu dengan dua yang lain terbabit untuk membela diri selepas Hakim Datuk Abu Bakar Katar memutuskan Mahkamah Sesyen terkhilaf dalam keputusannya itu.

Ketiga-tiga mereka menghadapi pertuduhan membabitkan rasuah mengikut Seksyen 28 (1) (C) Akta SPRM 2009 yang dibaca bersama Seksyen 16(a)(B) akta sama.

Mereka turut didakwa mengikut Seksyen 32(8)(c) serta Seksyen 89 Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLA) 2001.


Ditawar jadi calon di Bagan Datuk, Rafiq buat keputusan keluar parti

Datuk Mohd Rafiq Naizamohideen hari ini mengumumkan peletakan jawatannya dalam Bersatu berkuatkuasa serta-merta selepas Perikatan Nasional (PN) didakwa menawarkan kerusi Parlimen Bagan Datuk kepadanya untuk ditandingi pada Pilihan Raya Umum Ke-15 (PRU-15) kali ini.

Rafiq yang juga Ketua Bersatu Bahagian Tangga Batu dan Naib Presiden parti itu memberitahu ada menerima tawaran untuk bertanding di kerusi alternatif lain selain di Parlimen Tangga Batu antaranya di Bagan Datuk untuk berdepan Presiden UMNO, Datuk Seri Ahmad Zahid Hamidi.

“Nama saya tidak akan dicalonkan di Parlimen Tangga Batu sebaliknya saya ditawarkan bertanding di beberapa kerusi alternatif lain termasuk di Bagan Datuk yang bakal ditandingi oleh Presiden UMNO.

“Saya berasa sedih apabila segala usaha dan khidmat bakti saya di Parlimen Tangga Batu selama enam tahun tidak diberi pertimbangan yang adil dan sewajarnya,” katanya semasa sidang media mengumumkan melepaskan semua jawatan dalam parti.

Rafiq enggan mengulas sama ada langkah meletaknya bertanding di Bagan Datuk sebagai usaha untuk membunuh karier politiknya.

“Saya tak nak ulas persepsi itu biarlah dia rakyat menilai.

“Sebagai pemimpin muda saya telah bersungguh-sungguh menunjukkan khidmat bakti saya di Parlimen Batu tetapi tidak semena-mena saya ditawarkan pula untuk bertanding seperti kerusi Bagan Datuk, tempat Presiden UMNO,” katanya lagi.

Bagaimanapun, Rafiq berkata tidak berhasrat untuk bertanding atas tiket mana-mana parti pada PRU-15 kali ini dan memberi penghormatan kepada Presiden Bersatu, Tan Sri Muhyiddin Yassin yang sudi memberi peluang kepadanya untuk berkhidmat.

“Sepertimana saya kata tadi saya tak berminat untuk cerita tentang politik ketika ini saya akan berehat seketika bersama keluarga dan kalau ada platform yang kita akan fikirkan adalah platform NGO selepas ini,” ujarnya lagi.

Pada Pilihan Raya Negeri (PRN) Melaka November lalu, Rafiq yang ketika itu Pengerusi PN negeri tewas di kerusi Dewan Undangan Negeri (DUN) Telok Mas dalam persaingan empat penjuru bersama BN dan Pakatan Harapan (PH).

BN berjaya merampas kerusi berkenaan daripada Bersatu dengan majoriti 2,076 undian sekali gus menyaksikan Mohd Rafiq melepaskan jawatan Pengerusi PN negeri dan Ketua Badan Pimpinan Bersatu negeri.


PH nak rampas Kedah, Sanusi kata boleh teruskan berangan

Pakatan Harapan (PH) boleh terus memasang angan-angan untuk merampas Kedah melalui jangkaan peralihan undi daripada Perikanan Nasional (PN) kepada gabungan itu dalam pilihan raya negeri (PRN) nanti.

Menteri Besar Kedah, Datuk Seri Muhammad Sanusi Md Nor berkata, peralihan undi sebanyak 10 peratus yang diimpikan PH itu sukar berlaku dalam politik khususnya apabila mengambil kira corak sokongan di Kedah.

“Perubahan pengundi Melayu susah berlaku, khususnya babitkan pengundi Melayu yang masih mahu bersama PN.

“Tak apalah, (PH) boleh teruskan berangan-angan,” katanya pada sidang akhbar selepas majlis makan malam sempena penilaian Langkawi UNESCO Global Geopark di Langkawi, semalam, lapor Sinar Harian.

Pengerusi PN Kedah itu berkata, sokongan pengundi pada Pilihan Raya Umum ke-15 (PRU-15) lalu menunjukkan PN menjadi pilihan di negeri itu apabila berjaya membolot 14 daripada 15 kerusi Parlimen yang ditandingi.

“Saya percaya gelombang itu masih kekal hingga PRN. Sukar mahu ubah sokongan pengundi PN kepada parti atau gabungan lain di negeri ini,” katanya.

Sebelum ini, Pengerusi PH Kedah, Datuk Mahfuz Omar yakin gabungan itu mampu merampas Kedah dari PN sekiranya berlaku peralihan 10 peratus undi.

Kedah mempunyai 36 kerusi DUN dengan komposisi terkini menyaksikan PN memiliki 20 kerusi iaitu PAS 14 kerusi dan Bersatu enam kerusi.

PH memiliki 10 kerusi yang menggabungkan PKR sebanyak lima kerusi, Amanah dengan tiga kerusi dan DAP (dua) manakala BN dan Pejuang masing-masing beroleh dua kerusi.

Dua kerusi kosong, iaitu Gurun berikutan ADUN Gurun, Datuk Johari Abdul melepaskan jawatannya, sementara DUN Belantek kosong disebabkan kematian ADUN, Datuk Mohd Isa Shafie 14 Jun lepas.


Shehbaz Sharif PM baharu Pakistan

Presiden Liga Muslim Pakistan-Nawaz (PML-N) Shehbaz Sharif, adik kepada bekas perdana menteri tiga kali Nawaz Sharif yang kini berusia 72 tahun, telah dipilih oleh Parlimen negara itu sebagai perdana menteri ke-23 Pakistan.

Shehbaz, 70, mengambil alih jawatan berkenaan selepas minggu bersejarah dan pergolakan politik Pakistan yang menyaksikan ramai Ahli Parlimen yang setia kepada bekas Perdana Menteri Imran Khan meletak jawatan setelah dengan pakatan pembangkang mengambil alih kuasa.

Shehbaz dipilih setelah memperoleh 174 undi di Parlimen, dan akan secara rasmi mengangkat sumpah jawatan itu pada malam Isnin. Semua ahli parti Pakistan Tehreek-e-Insaf (PTI) diketuai Imran Khan memboikot undi Parlimen dan tidak mengemukakan calon mereka sendiri.

Imran tidak hadir dalam dewan ketika pengundian berlangsung.

Shehbaz mengetuai PML-N sejak 2018 menjadi ketua pakatan pembangkang, yang turut merangkumi Parti Rakyat Pakistan (PPP). Sebelum pemilihan Imran pada 2017, kedua-dua parti itu telah menguasai politikPakistan selama lebih sedekad.

Mereka bergabung dalam satu pakatan dengan kumpulan konservatif Jamiat-ulema-e-Islam (F) yang lebih kecil, dengan tujuan bersama untuk memecat Imran daripada jawatan.

Bekas parti pemerintah Pakistan Tehreek-e-Insaf (PTI), yang menuntut pilihan raya dipercepatkan, sepakat untuk keluar dewan beramai-ramai.

“Ahli Parlimen PTI sepakat untuk meletakkan jawatan kerana menentang kerajaan import,” kata pegawai PTI Farrukh Habib.

Shehbaz adalah salah seorang daripada beberapa pemimpin utama pembangkang yang dipenjarakan di bawah pemerintahan Imran dan beliau menghabiskan lapan bulan di penjara atas tuduhan pengubahan wang haram sebelum dibenarkan ikat jamin pada April 2021.

Penganalisis politik menjangkakan Imran akan memberi tekanan terhadap kerajaan baharu untuk memaksa pilihan raya umum dipercepatkan memandangkan PTI dilihat menerima sokongan sebahagian besar rakyat.

Peletakan jawatan secara beramai-ramai dari Parlimen akan membantu Imran mengukuhkan lagi kedudukan politiknya dan menyukarkan kerajaan baharu, kata bekas diplomat Abdul Basit menerusi media sosial.

“Ini adalah keputusan berani dan selaras dengan dasar awamnya,” kata beliau. – Agensi


Lebih 50 peratus kes baharu semalam babitkan penerima dos penggalak

Seramai 1,520 daripada 2,478 individu yang dijangkiti virus SARS-CoV-2 di seluruh negara dalam tempoh 24 jam semalam (Isnin, 25 April 2022) adalah mereka yang telah menerima suntikan dos penggalak vaksin Covid-19.

Data laman sesawang Github Kementerian Kesihatan (KKM) yang dikemas kini tengah malam tadi juga menunjukkan 523 daripada kes baharu itu membabitkan individu yang lengkap menerima dua dos vaksin itu.

Manakala, 327 kes pula melibatkan individu yang tidak divaksinasi, dan 108 lagi adalah mereka yang belum lengkap divaksinasi.

Menurut KKM sejak Januari 2020 hingga semalam negara merekodkan kumulatif positif sebanyak 4,433,551 kes, dengan 4,330,037 pesakit telah pulih, dan 68,007 kes masih aktif.

Daripada jumlah kes aktif itu, 66,014 pesakit yang melaporkan keadaan mereka kini menjalani kuarantin di rumah; 86 ditempatkan di PKRC; 1,809 dimasukkan ke hospital; dan 98 pesakit dirawat di unit rawatan rapi (ICU), dengan 63 daripadanya memerlukan alat bantuan pernafasan.

Jangkitan harian Covid-19 di seluruh negara semalam adalah kedua terendah sepanjang tahun ini. Jangkitan harian terendah tahun ini dicatat pada 17 Januari lalu sebanyak 2,342 kes.

Berita berkaitan: Kes positif Covid hari ini turun ke paras kedua terendah tahun ini

Sementara itu, seramai lapan pesakit meninggal dunia akibat komplikasi Covid-19 semalam, termasuk dua kes yang melibatkan kematian di luar fasiliti kesihatan atau kes ‘brought in death’ (BID).

Jumlah itu menjadikan kumulatif kematian sejak Mac 2020 hingga semalam meningkat kepada 35,507 kes, termasuk 7,515 kes BID.

Rekod laman sesawang CovidNOW yang dikemas kini tengah malam tadi menunjukkan Selangor mencatat jumlah kematian tertinggi semalam iaitu sebanyak lima kes, termasuk satu kes BID.

Ianya menjadikan kumulatif kematian di negeri itu akibat komplikasi Covid-19 kini mencecah 10,619 kes, termasuk 2,296 kes BID.

Semalam, Selangor mencatat 1,127 jangkitan baharu, menjadikan kumulatif positif sebanyak 1,332,474 kes, dengan 1,284,062 pesakit telah sembuh, dan 37,793 kes masih aktif.

Daripada jumlah kes aktif itu, seramai 36,989 pesakit menjalani kuarantin di rumah; 32 ditempatkan di PKRC; 739 dimasukkan ke hospital; dan 33 pesakit dirawat di ICU, dengan 14 daripadanya memerlukan alat bantuan pernafasan.

Kedah pula mencatat dua kematian semalam, diikuti satu di Melaka, manakala negeri-negeri lain sifar kes.

Sementara itu, KKM juga memaklumkan tiga kluster baharu Covid-19 dikesan di dua negeri semalam, dengan dua daripadanya melibatkan kluster pendidikan.

Kluster pendidikan yang dikesan ialah:

Satu lagi ialah kluster kumpulan berisiko tinggi iaitu Kluster Jalan Selangor yang melibatkan dua daerah di Petaling dan Hulu Langat membabitkan 24 jangkitan.

Pecahan kes berkaitan Covid-19 di setiap negeri sehingga 25 April 2022.


Sistem kesihatan Indonesia hampir lumpuh, kes Covid-19 semakin naik

Presiden Joko Widodo berkata Indonesia kini sedang berdepan dengan ‘situasi luar biasa’ ketika jangkitan Covid-19 melepasi dua juta kes di tengah-tengah penularan varian baharu yang semakin membimbangkan pakar kesihatan.

Indonesia, negara keempat paling ramai penduduk di dunia, memperlihatkan peningkatan jangkitan sejak beberapa minggu ini. Hari ini negara itu merekodkan cacatan tertinggi sejak Mac tahun lalu dengan 21,095 kes baharu.

Negara itu yang merupakan lokasi percubaan ujian klinikal peringkat akhir untuk Sinovac keluaran China, memulakan kempen vaksinasinya pada Januari, tetapi hanya dapat memberi vaksin kepada 4.3 peratus daripada 270 juta penduduknya.

Pertubuhan Kesihatan Sedunia (WHO) minggu lalu memberi amaran peningkatan drastik kadar penggunaan katil hospital di Indonesia menjadi perhatian utama dan memerlukan langkah kesihatan dan sosial masyarakat yang lebih ketat, termasuk sekatan sosial berskala besar.

Republik itu bagaimanapun menyalahkan pergerakan orang ramai ketika cuti sambutan Hari Raya Puasa yang lalu, dan kewujudan varian Delta yang pertama kali ditemukan di India.

Dengan lebih dua juta kes keseluruhan dilaporkan semalam, Jakarta menjadi pusat penularan dengan 75 peratus daripada kapasiti katil hospital telah digunakan.

Di ibu kota Indonesia itu kes melonjak mendadak sehingga pihak hospital terpaksa mendirikan khemah sementara untuk dijadikan pusat rawatan.

Di ibu kota wilayah Sumatera Utara, Medan, pegawai perubatan pasukan khas Covid-19, Dr Inke Nadia D Lubis berkata sejak enam bulan lalu 1,800 kanak-kanak dijangkiti virus itu, termasuk 14 yang meninggal dunia.

Lebih sepertiga daripada kes yang dilaporkan itu membabitkan murid sekolah rendah, manakala selebihnya pelajar sekolah menengah, katanya kepada Detik.

Dianggarkan 1,000 pekerja perubatan negara itu meninggal dunia akibat virus berkenaan sejak pandemik bermula, dengan persatuan perubatan Indonesia mengesahkan 401 doktor adalah antara mangsanya, termasuk 14 yang menerima suntikan penuh dua dos vaksin.

Bulan ini lebih 300 doktor dan pekerja kesihatan di Jawa Tengah didapati positif Covid-19.

Peningkatan kes-kes teruk membabitkan pekerja perubatan yang telah disuntik pelalian menimbulkan persoalan mengenai keberkesanan vaksin Sinovac buatan China. Indonesia sangat bergantung untuk memvaksinasi lebih 180 juta penduduknya awal tahun depan dengan Sinovac.

Jurucakap persatuan perubatan Indonesia, Eka Mulyana berkata ujian klinikal menunjukkan peningkatan kes Covid-19 disebabkan penularan varian yang lebih pantas.

“Di Jawa Barat, kadar penggunaan katil sudah melebihi 90 peratus. Malah, di sesetengah hospital kadarnya sudah melebihi 100 peratus,” katanya.


Khairy jelaskan tiada sekatan kepada kanak-kanak tidak divaksin

Kerajaan tidak akan mengenakan sekatan kepada kanak-kanak berusia lima hingga 11 tahun yang tidak mendapat vaksin Covid-19, kata Menteri Kesihatan Khairy Jamaluddin Abu Bakar.

Beliau berkata golongan itu tidak akan disekat seperti golongan dewasa yang tidak divaksin, kerana Program Imunisasi Covid-19 Kanak-kanak (PICKids), adalah tidak wajib, menurut laporan Bernama.

Namun menurutnya ibu bapa digalakkan untuk mendaftarkan anak masing-masing di aplikasi MySejahtera (MySJ), demi melindungi mereka daripada Covid-19.

“Daftar anak anda (5-11 tahun) untuk #PICKids di MySJ. Lindungi mereka dari Covid-19,” katanya dalam ciapan terkini di Twitter.

Minggu lalu, Khairy memaklumkan sistem tempahan janji temu pemberian vaksinasi kanak-kanak melalui MySJ akan dibuka pada akhir bulan ini, bermula di Lembah Klang dahulu.

Melalui inisiatif itu, Kementerian Kesihatan (KKM) menyasarkan 70 peratus kanak-kanak lima hingga bawah 12 tahun dalam sistem pendidikan, dapat diberikan dos satu vaksin Pfizer (kanak-kanak) dalam tempoh dua bulan dari tarikh program dilancarkan pada awal Febuari 2022, dan 80 peratus akan menerima dos lengkap dalam tempoh enam bulan.

KKM ketika ini mengambil pendekatan tidak membenarkan kebebasan tertentu dinikmati individu yang lengkap divaksin kepada kumpulan antivaksin, yang antara lain ialah kebenaran makan di restoran.


2022: Mampukah industri pelancongan bangkit?

Kita semua sedia maklum selepas sekian lama dunia dilanda pandemik Covid-19, trend pelancongan turut berubah.
Ramai yang mempersoalkan mampukah industri pelancongan bangkit?

Lebih membimbangkan, seluruh dunia kini semakin bimbang dengan kehadiran varian Omicron. Seolah-olah Covid-19 tiada penghujungnya dan sekali lagi penduduk dunia berkemungkinan berdepan dengan isu perintah berkurung.

Pun begitu, pada peringkat global, United Nations World Tourism Organisation (UNWTO) meramalkan pemulihan sektor pelancongan dijangka berlaku pada tahap 60 peratus tahun ini dan pulih sepenuhnya tahun depan.

Pandemik yang berlaku sepanjang 2020 hingga 2021 banyak memberi pengajaran kepada sektor pelancongan negara, khususnya dalam pengurusan krisis dan komunikasi.

Tempoh dua tahun kemarau dalam sektor pelancongan sudah cukup memberikan tamparan hebat kepada negara. Ada hotel ditutup, agensi pelancongan gulung tikar dan restoran kena lelong, malah ramai hilang mata pencarian.

Umumnya lebih 4 juta individu bergantung harap kepada sektor pelancongan terjejas akibat pandemik ini.
Di sebalik kesusahan ada kesenangan. Begitu jugalah kita harapkan dalam konteks sektor pelancongan di negara ini.

Lain pula yang melanda Malaysia baru-baru ini. Bencana seperti banjir dan tanah runtuh juga mempengaruhi perkembangan industri pelancongan. Selain isu Covid-19, bencana tersebut dilihat memberi tamparan buat sektor pelancongan.

Menurut Pengarah Tourism Malaysia Wilayah Timur, Hafiz Hazin, banyak produk pelancongan khususnya di Janda Baik, Bentong, Lanchang, Temerloh, Gambang dan Kuantan di Pahang serta Gua Musang dan Kuala Krai di Kelantan yang mengalami kerosakan akibat banjir.

“Kemusnahan itu mengakibatkan kerugian besar mencecah puluhan juta ringgit,” katanya.

Hafiz berkata, penggiat pelancongan Terengganu juga tetap menerima tempias secara tidak langsung walaupun situasi banjirnya pada masa ini tidak kronik seperti negeri-negeri lain.

Ujar beliau, impak jangka pendek ialah ramai pengunjung sukar ke Terengganu berikutan akses terhadap disebabkan penutupan banyak jalan utama yang ditenggelami banjir.

“Bencana banjir ini juga dikhuatiri akan memberi kesan jangka sederhana berhubung kemasukan pelancong ke Pantai Timur termasuk Terengganu.

“Kita boleh jangka ramai yang merancang untuk melancong terpaksa membatalkannya. Sebaliknya tumpuan kewangan akan diberikan untuk membaiki dan mengganti aset yang rosak akibat bencana itu,” katanya.

Hafiz berkata, kemungkinan itu secara tidak langsung memberi cabaran besar sektor pelancongan pada tahun 2022 kerana kebergantungan terhadap pengunjung domestik amat tinggi dalam tempoh dua tahun ini.

Selain itu, beliau menambah sukar untuk menarik pelancong asing pada masa terdekat ekoran peningkatan kes varian baharu, Omicron di peringkat global.


Pemborong didenda rasuah pegawai SPRM lebih setengah juta ringgit

Seorang pemborong getah didenda RM250,000 oleh Mahkamah Sesyen di sini hari ini, kerana memberikan suapan berjumlah RM589,450 kepada Pegawai Suruhanjaya Pencegahan Rasuah Malaysia (SPRM), antara Ogos 2021 hingga Februari lepas.

Hakim Harmi Thamri Mohamad menjatuhkan hukuman itu terhadap Th’ng Kean Kai, 33, selepas lelaki itu mengaku bersalah atas pertuduhan pilihan dan mahkamah turut memerintahkannya menjalani hukuman penjara 12 bulan, sekiranya gagal membayar denda berkenaan.

Mahkamah juga melucutkan hak ke atas wang tunai RM589,450 itu dan memerintahkan wang berkenaan dimasukkan ke dalam Perbendaharaan Negara Malaysia, lapor Bernama.

Sementara itu, mahkamah juga melepaskan dan membebaskan tertuduh dengan pertuduhan asal.

Mengikut pertuduhan pilihan itu, Th’ng dituduh memberikan suapan berjumlah RM589,450 kepada seorang Pegawai SPRM yang bertindak sebagai ejen provokasi, sebagai balasan baginya tidak menjalankan tindakan membawa tertuduh kepada seksaan undang-undang kerana kesalahan khianat ke atas arus elektrik.

Th’ng dituduh melakukan perbuatan itu di Bandar Sungai Petani antara 26 Ogos 2021 dan 28 Feb 2022 yang sekali gus didakwa mengikut Seksyen 214 Kanun Keseksaan.

Jika sabit kesalahan, dia boleh dipenjara tidak melebihi 10 tahun, hendaklah dipenjara selama tempoh yang boleh sampai seperempat daripada tempoh penjara yang lama sekali ada diperuntukkan bagi kesalahan itu atau didenda atau kedua-duanya sekali.

Berdasarkan fakta kes, tertuduh merupakan seseorang yang menjalankan aktiviti mencuri arus elektrik bagi tujuan melombong mata wang kripto.

Tenaga Nasional Berhad (TNB) bekerjasama dengan SPRM untuk mengesan dan membanteras aktiviti mencuri arus elektrik bagi tujuan melombong mata wang itu bermula Februari 2021 dan pegawai SPRM berkenaan menyamar sebagai seorang Penyelia dari Cawangan ‘Special Engagement Against Losses’ atau SEAL daripada Ibu Pejabat TNB.

Pada 21 Ogos 2021, Pegawai SPRM itu menerima panggilan daripada Pengurus Zon Wilayah Utara SEAL TNB memaklumkan beliau telah dihubungi oleh seorang lelaki Cina yang memperkenalkan diri sebagai Steven dan memaklumkannya ada menjalankan aktiviti mencuri arus elektrik dengan tujuan melombong ‘bitcoin’.

Kemudiannya tertuduh menyerahkan wang tunai masing-masing berjumlah RM42,000, RM28,000, RM87,600, RM121,250, RM215,800 dan RM94,800 pada 26 Ogos 2021, 27 Ogos 2021, 29 Sept 2021, 8 Nov 2021, 12 Jan 2022 dan 28 Feb 2022 kepada pegawai SPRM itu, yang berlaku di sekitar bandar Sungai Petani.

Pendakwaan kes itu dikendalikan Timbalan Pendakwa Raya SPRM Ahmad Akram Gharib manakala Th’ng diwakili Peguam Tengku Hezrul Anuar Tengku Abdul Samad.

Dalam pada itu, di mahkamah sama dua kontraktor didenda selepas mengaku bersalah memalsukan penyata akaun bank syarikat, untuk melayakkan mereka mendapatkan tender pembersihan awam pada 2019.

Harmi Thamri menjatuhkan hukuman itu terhadap Mohamad Zahir Hussain, 52, dan Mohd Nasir Ayob, 38.

Mohamad Zahir dijatuhkan hukuman denda RM80,000 atas dua pertuduhan iaitu setiap satu pertuduhan itu dia didenda RM40,000 manakala Mohd Nasir didenda RM40,000 atas satu pertuduhan.

Mahkamah juga memerintahkan kedua-dua mereka dipenjara enam bulan sekiranya gagal membayar denda itu.

Mengikut pertuduhan pertama dan kedua, Mohamad Zahir telah menggunakan suatu dokumen sebagai tulen iaitu penyata akaun CIMB Bank dan Bank Muamalat bagi bulan Oktober hingga Disember 2018, dalam permohonan tender Penswastaan Pengumpulan Sisa Pepejal dan Pengurusan Pembersihan Awam di Wilayah Utara yang dia mempunyai sebab untuk mempercayai dokumen itu palsu.

Mohamad Zahir didakwa melakukan kedua-dua kesalahan itu di Wisma Idaman, Environment Idaman (Kedah & Perlis) di sini antara 13 Jan hingga 22 Feb 2019, bagi pertuduhan pertama manakala bagi pertuduhan kedua pula pada 19 Jan 2019.

Mohd Nasir dituduh melakukan perbuatan sama dengan menggunakan penyata akaun Public Islamic Bank dalam permohonan tender sama di Wisma Idaman antara 13 Jan hingga 14 Jan 2019.

Kedua-dua mereka didakwa mengikut Seksyen 471 Kanun Keseksaan yang boleh dihukum di bawah Seksyen 465 kanun yang sama.

Pendakwaan kes itu dikendalikan Timbalan Pendakwa Raya SPRM Rehab Abdul Shukur manakala kedua-dua tertuduh itu diwakili Peguam Mohd Samsul Suhaimi.


‘Spanish Laughing Guy’ meninggal

Anda mungkin terhibur melihat lagaknya yang sering ketawa lucu dan dijadikan meme klip video oleh pengguna media sosial seluruh dunia.

Itulah, Juan Joya Borja, lelaki yang terkenal di seluruh dunia sebagai ‘Spanish Laughing Guy’. Dia disahkan meninggal dunia pada usia 65 tahun setelah mengalami sakit yang agak lama.

Lebih dikenali sebagai El Risitas, pelawak itu terkenal menerusi penampilannya di kaca televisyen dan mulai 2014 pengguna media sosial mula mengikutinya.

Dia mula tular di media sosial sejak penampilannya dalam program lewat malam bersama pengacara Jesus Quintero, apabila wajah ikonik dan ketawa lucunya dijadikan meme oleh pengguna media sosial seluruh dunia.

Klip terkenalnya yang menunjukkan dia ketawa berdekah-dekah sebenarnya berasal daripada rancangan larut malam Ratones Coloraos, di mana dia ditemu ramah mengenai pengalamannya sebagai pembantu dapur.

Dalam klip rancangan yang dimuat naik di YouTube pada tahun 2007, Borja memberitahu Quintero bagaimana dia pernah meninggalkan 20 pinggan di tepi pantai semalaman untuk membersihkannya.

Keesokannya dia kembali ke tepi pantai dan melihat air laut telah menghanyutkan semua pinggan itu, kecuali satu.

Ceritanya itu menyebabkan dia dan Quintero ketawa berdekah-dekah sambil menepuk meja dengan wajah Borja kelihatan seakan-akan tidak ada gigi.

Pada 2014, pengguna internat mula menyiarkan semula klip video rancangan tersebut dengan sari kata yang langsung tidak berkaitan, sebaliknya mengikut kesesuaian negara masing-masing.

Gelak ketawa Borja itu dijadikan meme dalam pelbagai bahasa dan semua platform termasuk politik Mesir hingga ke produk terbaharu Apple. – Agensi


Anwar bidas PM berhubung kelonggaran kepada pemimpin UMNO di Melaka

Susulan kelonggaran yang diberikan kepada pemimpin UMNO berkempen di Melaka, Datuk Seri Anwar Ibrahim membidas Perdana Menteri (PM) Datuk Seri Ismail Sabri Yaakob yang perlu bersikap adil.

Ketua Pembangkang itu berkata Ismail Sabri tidak harus berat sebelah berhubung pelanggaran sebarang prosedur operasi standard (SOP) di Melaka, malah krisis di Melaka juga berpunca daripada perebutan kuasa sesama pemimpin UMNO sendiri.

“Kita rasa kesal dengan keputusan UMNO Melaka yang tidak fikir panjang kesannya. Mereka mulakan punca ini, bebankan rakyat, susahkan rakyat kemudian nak suruh pilihan raya. Tapi tidak boleh kempen, tidak boleh jumpa orang. Ini pilihan apa?

“Tapi saya dengan Perdana Menteri dah bagi jaminan menjelaskan tentang SOP. Naik lori, cakap seorang diri, selepas itu kena denda RM10,000?” katanya di Dewan Rakyat hari ini.

Anwar turut mempersoalkan kehadiran orang ramai dalam program UMNO seperti ditularkan dalam media sosial, ia secara tidak langsung merujuk kepada bekas PM Datuk Seri Najib Razak yang kerap turun ke Melaka berkempen dan didapati banyak orang melanggar SOP semasa menghadiri program bersamanya.

“Yang makan punya ramai orang, ada majlis itu tidak denda? Ini negara apa? Darjat apa yang mereka wakil? Saya tidak setuju sama sekali kalau pilihan raya dibuat dan dibiarkan, saya faham perkara ini mungkin sensitif bagi Perdana Menteri.

“Tapi dia Perdana Menteri bagi rakyat Malaysia, bukan Perdana Menteri untuk pemimpin UMNO sahaja,” katanya lagi.

Terdahulu, Kementerian Kesihatan menetapkan sebarang aktiviti, perhimpunan atau majlis sosial berkaitan pilihan raya termasuk majlis pelancaran jentera pilihan raya dilarang mulai 25 Oktober hingga 27 November 2021.

Menteri Kesihatan, Khairy Jamaluddin Abu Bakar, larangan itu ditetapkan meskipun Suruhanjaya Pilihan Raya (SPR) bakal mengumumkan prosedur operasi standard (SOP) PRN dalam masa terdekat.

Kompaun dikeluarkan kepada Barisan Nasional (BN), yang mengadakan majlis pelancaran jentera PRN Melaka di Pusat Dagangan Dunia Kuala Lumpur (WTCKL) pada Khamis lalu.

PKR turut dikenakan kompaun RM10,000 oleh pihak polis selepas mengadakan program penerangan bergerak yang didakwa tanpa kehadiran perhimpunan di Taman Krubong Jaya, pada Sabtu lalu.


DAP sokong sambung MoU 2.0 dengan kerajaan jika janji ditunaikan

Kerajaan perlu menunaikan terlebih dahulu janji yang dipersetujui sebelum ini jika mahu memorandum persefahaman (MoU) 2.0 disambung selepas 31 Julai ini.

DAP meletak syarat tersebut sekiranya kerajaan Perdana Menteri Datuk Seri Ismail Sabri Yaakob mahu meneruskan MoU dengan Pakatan Harapan (PH), antara syarat utama tersebut adalah pembentangan Rang Undang-undang (RUU) anti-lompat parti, peruntukan tambahan RM45 bilion bagi membantu rakyat dan pembaharuan Parlimen.

“Jadi, kami perlu melihat sejauh mana keberkesanan kerajaan dalam memenuhi tuntutan ini. Tarikh akhir 31 Julai hanya untuk tidak membubarkan Parlimen bagi mengadakan pilihan raya umum (PRU).

“RUU anti-lompat parti boleh diluluskan dalam sidang Dewan Rakyat semasa, tetapi ia perlu melalui Dewan Negara sebelum mendapat perkenan Agong untuk undang-undang itu diwartakan.

“Kita perlu memantau tindakan diambil kerajaan sebelum mengambil keputusan sama ada menamatkan atau melanjutkan MoU itu,” kata Pengerusi DAP, Lim Guan Eng yang dipetik laporan FMT.

Kenyataan Guan Eng tersebut hadir selepas Ketua Pembangkang Datuk Seri Anwar Ibrahim menyatakan kesediaan untuk berunding dengan Ismail Sabri bagi menyambung MoU 2.0.

Bagaimanapun, UMNO sudah membuat pendirian tidak mahu MoU 2.0 disambung selepas ia berakhir pada 31 Julai nanti.

Presiden UMNO, Datuk Seri Ahmad Zahid Hamidi sebaliknya memberi desakan supaya Ismail Sabri tidak mengambil masa terlalu lama untuk membubarkan Parlimen bagi memberi laluan pilihan raya umum ke-15 (PRU-15) diadakan segera.

Menurut Guan Eng, PRU-15 boleh diadakan selepas semua tuntutan ini dipenuhi, tetapi tegasnya PH lebih suka ia diadakan tahun depan kerana rakyat masih berada dalam keadaan susah.

“Kenaikan kos sara hidup, masalah kekurangan pekerja yang serius dan penyusutan nilai ringgit belum diselesaikan lagi. Isu-isu ini perlu diutamakan kerana ia lebih penting daripada mengadakan PRU15,” katanya lagi.

Ismail Sabri dan pemimpin PH memeterai MoU itu pada September 2021 dalam usaha meningkatkan pemulihan ekonomi dan memulihkan kestabilan politik ketika kerajaan menguruskan pandemik Covid-19.

Walaupun MoU itu tidak mempunyai tarikh luput, ia menyatakan kerajaan dan PH bersetuju untuk tidak mengadakan PRU-15 sebelum 31 Julai ini.


Demam Babi Afrika tak jangkiti manusia, kata Veterinar

Jabatan Perkhidmatan Veterinar (JPV) menegaskan penyakit Demam Babi Afrika (ASF) adalah penyakit bukan zoonotik yang tidak menjangkiti manusia.

Menurut agensi itu dalam satu kenyataan semalam berkata orang awam tidak perlu bimbang untuk berkunjung ke kawasan kes dilaporkan.

“Pihak Jabatan mengambil maklum bahawa terdapat kekeliruan yang tular baru-baru ini berkaitan penyakit ASF.

“Untuk makluman, penyakit ASF adalah penyakit bukan zoonotik dan ia tidak menjangkiti manusia. Sehubungan dengan itu orang awam tidak perlu bimbang untuk mengunjungi Port Dickson,” kata kenyataan itu.

Sebelum ini tular di aplikasi WhatsApp yang melarang orang ramai mengunjungi Port Dickson sambil berkongsi surat edaran JPV berkait makluman kes ASF di Negeri Sembilan.

Sebelum itu, Pengarah JPV Negeri Sembilan, Dr Kamarulrizal Mat Isa berkata satu kes tersebut dikesan dari kematian seekor babi hutan jantan dewasa di Ladang Sengkang, Pasir Panjang, Port Dickson.

Dalam pada itu, JPV berkata surat makluman itu dikeluarkan pada 10 Januari lalu bagi memaklumkan kepada orang awam dan pemain industri tentang kejadian penyakit ASF di Port Dickson.

“Ini adalah salah satu langkah yang diambil oleh JPV untuk membendung penyakit ASF merebak di Negeri Sembilan. Kerjasama orang awam dan pemain industri adalah diperlukan untuk melapor kepada pihak JPV sekiranya terdapat kejadian kematian melibatkan babi hutan atau ternakan babi supaya tindakan boleh diambil dengan segera.

“Pihak jabatan sekali lagi memohon jasa baik semua agar tidak menularkan berita yang tidak tepat dan segera merujuk kepada pihak jabatan untuk mendapatkan maklumat lanjut,” kata kenyataan itu lagi.

Penternak dan orang awam turut diminta melaporkan sebarang kematian babi hutan, babi kampung atau babi komersial kepada Pejabat Perkhidmatan Veterinar Daerah (PPVD) atau Pejabat Perkhidmatan Veterinar Negeri yang berdekatan atau menerusi hotline Bilik Pengurusan Krisis Penyakit, Ibu Pejabat Perkhidmatan Veterinar Putrajaya di talian 03-8870 2041 atau JPVNS di talian 06-762 8857.


Kes positif naik semula

Jangkitan Covid-19 di seluruh negara dalam tempoh 24 jam sehingga 12 tengah hari tadi kembali meningkat melebihi 6,000 kes.

Hari ini sebanyak 6,239 lagi kes positif Covid-19 baharu direkodkan, kata Ketua Pengarah Kesihatan, Tan Sri Dr Noor Hisham Abdullah.

Jumlah jangkitan baharu hari ini menjadikan kumulatif kes naik kepada 633,891 kes.

Dalam kenyataan hari ini beliau berkata Selangor mencatat peningkatan semula kes iaitu sebanyak 2,291 berbanding semalam 1,524 kes positif.

Semalam, negara mencatatkan 5,566 kes baharu, sementara pada 7 Jun pula sebanyak 5,271 kes. Pada 6 Jun pula jangkitan baharu dicatatkan sebanyak 6,241 kes; 5 Jun (7,452 kes); 4 Jun (7,748 kes); 3 Jun (8,209 kes); 2 Jun (7,703 kes); dan 1 Jun (7,105 kes).

BERITA LANJUT MENYUSUL